Blogpost minn osservatur politiku Għadna kif smajna konferenza tal-aħbarijiet mill-Kap tal-Oppożizzjoni dwar is-sitwazzjoni diffiċli li l-pajjiż għaddej minnu minħabba l-COVID-19.

Dr Grech għamel ħames minuti jattakka lill-Prim Ministru personalment għas-sitwazzjoni preżenti li l-pajjiż jinsab fiha.

Kważi kważi, taħseb wara li tisma' dan id-diskors, li Dr Robert Abela qiegħed b'xi ġewlaq f'idejh idur ma' Malta u jqassam il-virus f'pakketti nkartati sbieħ.

Il-Kap tal-Oppożizzjoni qal li sejjaħ il-Covid-19 team tiegħu u wara diskussjoni bejniethom, għax ma qalilniex li kellhom xi esperti magħhom, ħareġ bil-lista fantażma ta' miżuri.

L-unika ħaġa li qal kienet li ser isostni mal-gvern li l-pajjiż imur fuq emerġenza nazzjonali fis-saħħa pubblika.

Dan ifisser li d-deċiżżjonijiet jittieħdu kompletament mis-Supretendent tas-Saħħa Pubblika.

Mela nistgħu nikkonkludu li l-Covid-19 team tal-Partit Nazzjonalista l-uniku pass 'il quddiem li qed jikkontendi huwa li Profs.

Charmaine Gauci tieħu d-deċiżżjonijiet hi flok il-politiċi.

Biex inkunu tajna wkoll il-benefiċċju tad-dubbju, il-gvern suppost kull deċizzjoni li jieħu, joħodha wara li jkun iddiskuta mal-istess Supretendent.

Xi smajna minn għand Bernard Grech,

1 li l-pandemija ħarbet minn idejn Robert Abela.

Li Robert Abela li hu supperv u rasu iebsa.

Li Dr Abela għamel dikjarazzjonijiet irresponsabbli u ħa deċizzjonijiet ħżiena.

Li ta' dawn id-deċizzjonijiet li ħa l-Prim Ministru qed iħallas il-poplu.

Li n-negozzji qed jaraw kollass.

Li l-kriżi ġabha b'idejh il-Prim Ministru.

Li l-Ministri għandhom tort għax ma waqfulux lill-Prim Ministru.

Li Dr Grech tefa' r-responsabilita' kollu fuq il-Prim Ministru.

Li qed nassistu għal kollass tas-servizzi tas-saħħa.

Li fl-isptar hemm kollass sħih fl-emerġenza, fis-swali tal-kura intensiva u fis-swali tal-mediċina.

Li għandna lista ta' skejjel dejjem tikber bi studenti bil-Covid jiżdiedu b'mod allarmanti.

Li ġenituri li ma jistgħux imorru għax-xogħol għax qiegħdin kwarantina ma' uliedhom.

Li għandna ammont ta' negozzji u ntrapriżi magħluqin.

Li l-kaptan tal-vapur li daħħalna f'din il-maltempata kkrolla taħt pressjoni.

Li dan hu l-mument li jitlob politiċi maturi u kompetenti li jiddeċiedu b'konvinzjoni u mhux b'konvenjenza.

Kif smajt dan id-diskors ħassejtni ser intir bil-ferħ.

Hassejtni mimli bil-kuraġġ għax Dr Grech, avukat u mhux mediku, tani lista ta' miżuri li bihom żgur ser inkun konvint li ser ngħix dawn il-ġranet fi trankwillita' u mingħajr ebda biża li ser taqbadni il-marda.

Kemm qed inħossni b'moħħi mistrieħ li l-Kap tal-Oppożizzjoni ħareġ l-id tal-għajnuna lill-gvern.

Qed inħossni konvint li għandna politiku matur u kompetenti li ser iwaqqaf fil-pront it-tixrid tal-virus.

Wiċċi reġa' ħa l-kulur għax smajt lil Dr Grech jgħid li l-Covid team tiegħu u l-grupp parlamentari kollu qed jagħmlu riċerka qawwija biex iżidu ma' din il-lista ta' suġġerimenti li għadu kif għadda lil-Gvern speċjalment lill-Prim Ministru!

Illum ikkonfermajt kemm għandna oppożizzjoni fqira f'dan il-pajjiż.

Konferenza tal-aħbarijiet ta' 5.08 minuti bil-mużika ta' introduzzjoni b'kollox li kien fiha biss, kif elenkajt qabel, attakki personali fuq il-Prim Ministru.

Meta tisma' diskors bħal dan tistaqsi, imma l-oppożizzjoni tal-pajjiz sa hawn kapaċi tasal?

Imma possibbli li l-Oppożizzjoni ħadet f'idejha li tgħaddi messaġġ ta' qtigħ il-qalb u ta' twerwir lill-poplu?

Imma possibbli li dan il-Kap mhux kapaċi jinża s-suppervja kbira li għandu, jilbes ftit umilta' u joffri s-servizz tiegħu lill-Prim Ministru biex flimkien jaħdmu kontra dan l-attakk inviżibbli?

Għandu raġun kull wieħed u waħda minnha ngħidulek, Dr Grech, li int bniedem negattiv.

Għandha raġun kull persuna li tikteb li meta tisma' lilek taħseb li ġejja l-aħħar tad-dinja.

Kulħadd għandu raġun meta jgħidulek li int an armchair critic.

Kulħadd għandu raġun meta jgħidulek li sabulek pultruna u poġġewk fuqha għax ħasbu li tista' tagħmel ftit ġid imma għal xejn.

Malta kollha taf li bħalissa għaddejja laqgħa tal-gabinett biex jiddeċiedu kif ser jimxu 'l quddiem.

Lanqas din ma rrikonoxxejt.

Jekk int qed tgħid li fin-naħa tal-gvern hemm politiċi b'nuqqas ta' maturita' u ta' kompetenza nistieden lil kull min qed jaqra biex jifforma hu l-opinjoni tiegħu fuq il-Kap tal-Oppożizzjoni.


Blog post minn persuna li qara l-artiklu tiegħi tal-bieraħ Għażiż Dr. Mercieca, Il-bieraħ inti tellajt blog fejn fih għamilt numru ta' mistoqsijiet lill-kap tal-Partit Nazzjonalista, Dr. Bernard Grech, dwar laqgħa li tidher li saret u li ħadet madwar siegħa.

Inti staqsejt jekk f'din il-laqgħa, li saret ma' xi ħadd mill-qasam tan-negozju u li qiegħed wara waħda mill-għaqdiet mhux governattivi li qegħdin f'alleanza mal-Partit Nazzjonalista, għamilhiex ċara li ma jridx lura lil Franco Debono.

Jekk din l-aħbar hija minnha, nemmen li din saret wara li Bernard Grech qal fil-pubbliku li jrid lil Franco Debono lura fil-Partit Nazzjonalista.

Min-naħa tiegħi, jien stennejt sal-Ħadd filgħodu ħa nara jekk kienx hemm xi kumment fuq dan il-punt minn Bernard Grech, anki b'mod indirett u x'inhi l-pożizzjoni ta' l-istess Bernard Grech lejn dawn in-nies li telqu mill-Partit Nazzjonalista.

Fid-diskors tiegħu, Bernard Grech reġa semma' lil Franco Debono biss issa jidher li qed jagħmel pass lura għaliex qed jgħid li mhux bil-fors jiġi lura bħala deputat.

Dan hu logħob bil-kliem li jitlob spjegazzjoni separata.

Jiena bħala Nazzjonalist ferventi, imma mweġġa', ma nistax nifhem kif qed isiru l-affarijiet fil-Partit Nazzjonalista bħalissa.

Mela l-ewwel Bernard ħa deċiżżjoni li jikkontesta Kap sedenti, xi ħaġa li fl-opinjoni tiegħi uriet nuqqas ta' maturita' kbira.

Imbagħad għamel kampanja mdawwar mir-ribelli, anzi nies li l-ħin kollu jiġbdulu l-ispaga għal kull ħaġa li jgħid u jagħmel li jgħidulu.

Imbagħad fl-istess żmien, il-ħin kollu jilgħaq lis-soċjeta ċivili għax ovvjament kellu bżonn il-vot u s-support tagħhom biex isir kap.

Kollha kemm huma għattewlu d-diżastru dwar il-problema tat-taxxa, xi ħaġa li għax uriena ċertifikat għadu jaħseb li ħadd ma hu ser isemmihilu jew ifakkarilhu.

Naf żgur li ma kull okkażżjoni possibbli, jiġi attakkat biha fil-parlament.

Issa wasalna fi stat li semma li ser jieħu deċiżżjonijiet iebsa, mingħajr ma jħares lejn wiċċ ħadd.

Apparti minn hekk, qal li ser joħroġ idejh lil dawk l-ex-Nazzjonalisti basta jkunu riabilitati.

Kellu raġun min spjega f'dan il-blog xi tfisser li tirriabilita' politikament lil min tbiegħed.

Imbagħad jieħu għalih għax iqabbluh ma' Joseph Muscat.

Wieħed irid jiftakar li l-ewwel ħaġa li għamel Joseph Muscat kienet li ma ddejjaqx jumilja l-ego tiegħu u jmur ifittex in-nagħaġ il-mitlufa.

Imma, Joseph Muscat x'għamel biex ġabar in-nagħaġ il-mitlufa madwaru?

Hawn fejn tinsab id-differenza kbira bejn Joseph Muscat u Bernard Grech.

Joseph Muscat irnexxielu għax ma kellux soċjeta ċivili u grupp parlamenti u nies fil-partit jiddettawlu x'għandu jagħmel.

Hu kellu lil kulħadd jiġbed fl-istess direzzjoni.

Ma jidhirx li kellu min għamillu xi kundizzjonijiet fuq min għandu jdaħħal lura u lil min le.

Joseph Muscat, il-kundizzjonijiet beda jagħmilhom hu.

Fil-każ ta' Bernard Grech, naħseb li dawn il-kurrenti kollha mhux ser iħalluh jagħmel li jrid.

Għaddew sitt xhur u jidher ċar li l-Partit Nazzjonalista ma' għamel l-ebda avvanz.

Il-kap għandu jpoġġi idejh fuq il-kuxjenza u jibda jirrispondi b'sinċerita'.

Dak li qed joħroġ ċar ma kull ġimgħa li tgħaddi hija li d-deċizzjoni finali mhux qed jagħmilha l-kap tal-partit iżda qed issir minn ħaddieħor.

Aktar ma jgħaddi ż-żmien aktar qed inħossni konvint li t-tmexxija ta' Bernard Grech hija marbuta ma' kondizzjonijiet.Għax qed ngħid hekk?

Fl-aħħar survey kienet is-soċjeta' ċivili li ħarġet bl-aħbar li meta s-survey ta' April 2021 tqabbel mas-survey ta' Settembr 2020, ta' żmien Dr Delia, id-distakk naqas.

B'kumbinazzjoni, Bernard Grech mar fuq NET biex irrepeta, bħal pappagall, dak li qalu tar-Repubblika!

Illum il-Ħadd stennejt li tgħidilna x'kondizzjonijiet għandek, xi ftehim dħalt fih biex ilħaqt Kap, x'qed ikollok tħallas lura, mhux finanzjarjament qed nitkellmu, lil min poġġiek hemm?

Jien nistenna li l-ġurnalisti jrossu lil Bernard Grech fuq dawn l-affarjiiet.

Fuq dan ma smajna xejn.

Lejlet elezzjoni, in-Nazzjonalisti dwar dan iridu jkunu jafu.

In-nagħaġ il-mitlufa jridu jkunu jaf x'inhu għaddej minn wara l-kwinti u x'pattijiet imxajtna saru qabel ma jiddeċidu biex jiġu lura għaliex huma l-vittmi ta' dawn l-azzjonijiet.


Mela il-bieraħ t'lura tellgħajt artklu fejn tkellimt dwar il-bżonn li wieħed ikun jaf x'fiha t-titqiba ta' kontra l-Covid19.

Dan kien artiklu li nbagħat lili minn infermiera.

Il-Gvern u l-awtoritajiet tas-saħħa huma fid-dmir li jgħidu eżatt x'fiha din it-titqiba.

Xi ħadd ieħor ħa l-okkazzjoni biex jgħidli li ġewwa l-Ingilterra, il-gvern ħareġ b'mod uffiċjali kif inhi komposta din it-titqiba u qed nittellgħha.

Biss l-argument hawn mhux x'fiha jew x'ma fihiex it-titqiba.

L-anqas jekk persuna għandha teħodha jew ma teħodhiex.

F'dan il-kuntest reġgħet kitbitli in-nurse li bagħtitli l-artiklu u qaltli hekk:

"In-nies qed jifhmu ħażin jew ma jridux jifhmu.

Dak kollu li qed nitlob huwa l-pubblikazzjoni tal-karta li jkun hemm mat-titqiba.

Fuq kollox, meta wieħed imur jixtri mediċina, tkun xi tkun, jingħata din il-karta li jkollha l-instructions u kif inhi magħmula.

Għaliex il-Gvern, permezz tat-DOI ma ppubblikahiex?

X'hemm ħażin li tkun ippubblikata?

Naf li hemm min ma jimpurtahx u jimxi skont kif jisma'.

Biss hemm oħrajn bħali li għandhom kull dritt għal din l-informazzjoni.

Dan hu dak kollu li qed nitlob.

Imbagħad kulħadd jagħmel dak li jħoss li hu tajjeb għalih."

Dak li qed titlob din l-infermiera hija li f'Malta jiġri bħal ma ġara fir-Renju Unit u b'mod uffiċjali l-Gvern jew l-awtoritajiet tas-saħħa jagħmlu l-istess.

Imbagħad kulħadd fil-liberta' tiegħu x'għamel u x'ma jagħmilx.

Kif għidt aktar 'il fuq, il-Gvern fir-Renju Unit ippubblika din l-informazzjoni dwar x'fiha t-titqiba.

Dak li qed titlob din l-infermiera professjonali li f'Malta jiġri l-istess.


Blog post minn osservatur politiku Sur Kummissarju tal-Pulizija qed nistiednuk tressaq lill-Perit Toni Bezzina, Deputat Nazzjonalista, kemm jista' jkun malajr il-qorti.

Anzi jekk jista' jkun nhar it-Tnejn.

Bezzina għamel dikjarazzjoni diretta li dak li qed isir huwa frame-up.

Din saret wara erba' siegħat ta' interrogazzjoni.

Jekk il-Perit Bezzina qed jgħid hekk sinjal li qed jinduna li xi ħadd qed jipprova jew prova jħammġu, aktar u aktar għandek tipproċedi.

Min jaf lill-Perit Toni Bezzina jaf li dan huwa ġentlom, membru parlamentari li jaqdi dmiru mill-aħjar li jista', jżomm lill-Ministru Ian Borg dejjem attent għax id-domandi tiegħu huma relevanti u mportanti.

Il-Perit Bezzina huwa persuna maħbuba ma' Malta kollha imma huwa miżmum fuq wiċċ l-idejn mil-kostitwenti tiegħu fuq id-distretti li fihom jikkandida ruħu.

Jekk wara tmien snin inħasset il-ħtieġa li dan id-deputat jiġi nterrogat, allura huwa aktar importanti issa, lejlet elezzjoni, li dan il-futur kandidat jiġi mressaq ħalli jnaddaf ismu jew jieħu li ħaqqu.

Jiena persważ li dak li ħaqqu huwa sentenza nadifa daqs tazza ħierġa minn dishwasher.

Jien ċert li dan raġel li qatt ma jipprova jew jażżarda jxellef subajh mal-ġustizzja, huwa bniedem li juża r-riga tal-liġi b'kuxjenza u żgur li mhux ser jasal jagħmel xi ħaġa kontra l-liġi.

Biss jiena nemmen ukoll li bniedem jista' jiżbalja u jikkommetti żbalji kemm kbar kif ukoll żgħar.

Imma issa l-ġustizzja waslet sa hawn.

Ġie mgħajjat u għal erba' siegħat ġie interrogat.

X'intqal hemm ġew diffiċli nkunu nafuh.

Imma jekk jersaq il-qorti hemm jkun jista' jnaddaf ismu.

Fl-opinjoni tiegħi mhux sewwa li dan id-deputat jibqa' mdendel mal-ġustizzja meta jista' jkun li fi żmien qasir irid imur quddiem il-ġudizzju tal-poplu.

Mhux sewwa li għax ma jkunx mogħti l-possibilita' li jirrispondi għall-allegazzjonijiet magħmula kontrih, jersaq għall-ġudizzju minħabba li baqa' mdendel mal-ġustizzja.

Jista' jkun ukoll li l-awtoritajiet ma għandhomx porvi biżżejjed f'idejhom biex jaslu lanqas għal sparatura waħda.

Allura hemmhekk irid jintwera, mhux biss, li l-ġustizzja ssir, imma l-ġustizzja għandha tidher li qed issir.

F'din is-sitwazzjoni l-awtoritajiet għandhom joħorġu dikjarazzjoni u jinfurmaw lill-poplu li l-interrogazzjoni mhux biss ma waslitx biex turi xi azzjoni ħażina min-naħa tad-deputat, imma li l-awtoritajiet waslu għall-konklużżjoni li lanqas hemm il-ħtieġa li jieħdu passi.

Jekk l-awtoritajiet ġew murija evidenza, ġew konvinti li ma kien sar xejn ħażin, għandha tinforma lill-poplu b'dawn ir-riżultati.

Ikun tassew inġust li jintefa' dubju fuq bniedem, jiġi interrogat, joħorġu xi tip ta' indikazzjoni mill-interrogazzjoni, u jitħalla mdendel, la 'l hemm u lanqas 'l hawn.

Dan huwa rappreżentant tal-poplu u bħala tali għandu jkun jew misjub ħati jew ismu jiġi totalment imnaddaf.

Dan għax kif għidt, il-Perit Toni Bezzina mhux biss persuna privata imma huwa wkoll persuna li qed tirrappreżenta lili u ħafna oħrajn bħali fl-għola istituzzjoni tal-pajjiż, il-Parlament Malti.


Dan is-sit jixtieq jistaqsi jekk hux veru li kumpanija kbira, li qed tisponsorja waħda mis-soċjatajiet ċivili li għandna f'Malta u li hija marbuta fil-qrib mal-Partit Nazzjonalista, qed tagħmel pressjoni fuq il-Partit Nazzjonalista għax ma tridx lil Franco Debono lura f' dan il-Partit.

F'dan il-kuntest nixtieq nistaqsi lil Bernard Grech jekk hux veru li xi ħadd għoli minn din il-kumpanija mar għandu u kellu laqgħa miegħu jew xi diriġenti oħra mill-partit ta' madwar siegħa.

Jekk hux veru li f'din l-laqgħa, dan qallu li l-arranġamenti li kellhom qabel ma' Bernard Grech laħaq Kap tal-Partit Nazzjonalista kienu jinkludu li ma jinġibux lura nies bħal Franco Debono.

Veru li din il-persuna waqt din il-laqgħa insista li l-arranġament huma li nies bħal dawn ma jitressqux lura fil-Partit Nazzjonalista?

Veru li persuna minn din il-kumpanija qed tgħid li ma hemmx post għall-kwalita' ta' nies bħal dawn fil-Partit Nazzjonalista?

Fuq kollox veru qallu li jekk jibqa' għaddej u jġib lura lil Debono u nies oħra, in-nies tar-Repubblika jerġgħu jgħidu li mhux ser jivvutaw?

Napprezza li Bernard Grech jagħti tweġiba lil dawn il-mistoqsijiet.


Blogpost minn osservatur politiku Jiena xi kultant niskanta kif jaħsbuha ċertu politiċi u nies oħra li jilgħabuha tal-politiċi u magħhom ċertu għaqdiet Ewropej.

Smajt id-diskors ta' Robert Aquilina fuq Kastilja li kien qed jagħmel fix-xita biex jurina kemm hu cowboy.

Skandalizzajt ruħi meta semma' l-kelma sturdut kemm-il darba b'referenza għall-Prim Ministru.

Jiġifieri wasalna fi stat, għal dawn li mingħalihom ta' l-ewwel tier jew elitisti, li kif xi ħadd jgħid li kien qed iħossu xi ftit ma jiflaħx tuża' l-mard li kien qed iħoss biex issawtu bih.

Hekk hu, dawn huma l-pijunieri tas-saltna tad-dritt u spiċċajna li politiku ma jistax ikollu d-dritt li jgħid li qed iħossu ma jiflaħx.

Imma possibbli li dawn in-nies ma kellhomx iżjed sugu fid-diskors tagħhom.

Din il-persuna qed imexxi l-għaqda Repubblika.

Jien naħseb aħjar isejħilha l-għaqda repubblika tal-banana.

Dan l-elitist u sħabu kitbu stqarrija fejn ħarġet ċara l-arroganza.

Ħareġ ċar kemm għandhom il-virtu' ta' superjorita' tiġri f'demmhom.

Ħareġ ċar kemm jaħsbu li huma aktar superjuri mill-politiċi li l-poplu Malti u Għawdxi ivvota bi ħġaru għalihom.

U dawn iridu jiddettaw l-aġenda tal-pajjiż mingħajr ma għandhom ebda vot wara daharhom imma mingħalihom poġġew lilhom infushom fuq il-pultruna tal-poter.

Huma qed jindirizzaw lill-Prim Ministru għax jaħsbu li hu qed jagħti l-ordnijiet ta' kif għandu jaġixxi l-Kummissarju tal-Organizzazzjoni tal-Voluntiera.

Qed jitolbu lil Prim Ministru jirtira t-theddid li skond huma qed isir kontra din l-għaqda b'ordni mill-Prim Ministru.

Mela flok jirrispondu għan-nuqqasijiet li l-Kummissarju sab fl-istatut tal-għaqda, huma jitfgħu theddid lil kap tal-gvern.

Hawnhekk ma aħniex qed nitkellmu fuq xi ħaġa żgħira imma qed tiġi ndirizzata problema serja fejn il-Kummissarju qed jordna lill-għaqda biex xi emendi fl-istatut jew jittieħdu passi legali kontra l-istess għaqda.

Dawn qed jiġu mixliha wkoll għall-mod irregulari ta' kif jiġbru l-flus.

Għalkemm ċaħdu kollox, din l-għaqda għadha ma fornitx lill-Kummissarju d-dokumentazzjoni neċessarja biex tipprova dan.

Imma dawn l-elitisti jistennew li kulħadd għandu jaċċetta, jobdi u jieħu bħala verita' dak kollu li jgħidu huma.

X'jiġifieri għandhom jagħtu xi rendikont lill-awtoritiajiet konċernati?

X'jiġifieri dawn l-elitisti għandhom jagħtu xi sodisfazzjon lil xi ħadd kif jiġbru l-flus?

Dawn huma għola minn kull partit politiku u għandhom jiġu trattati bl-ingwanti tas-satin.

Dawn intilfu fl-arroganza tagħhom stess.

Dawn qed jgħidu li jekk il-Kummissarju ma jirtirax l-komunikazzjoni tiegħu u ma jistaqsihom għal xejn, dawn ser jinfurmaw lill-ambaxxati, konsulati kif ukoll lill-Kummissjoni Ewropea u organizzazzjonijiet oħra internazzjonali.

Imbagħad hawn minn jgħid li l-Ministru Evarist Bartolo ma kellux raġun meta qal, 'li hawn liġi għall-allat u oħra għall-annimali'.

Mela dawn iqisu lilhom infushom bħala allat għax iridu jkunu 'l fuq mil-liġi.

Aħdem ħaddiem u ara jfettillek tiżbalja għax taqa' fuqek il-liġi, imma dawn tmissuhomx għax dawn iqisu lilhom infushom għola mil-liġi tal-istat.


Id-difiża ta' Yorgen Fenech kitbet lit-tliet imħallfin li qed jagħmlu l-inkjesta biex tiġbed l-attenzjoni għall-mistoqsijiet li Therese Comodini Cachia għamlet lil Marvin Gaerty.

F'dawn il-mistoqsijiet, Comodini Cachia rreferit għall-WhatsApp messages ta' Yorgen Fenech li f'wieħed minnhom, Fenech irrefera għal Daphne Caruana Galizia bħala s-saħħara.

Jien mhux ser nidħol fuq s-semantika tal-kelma saħħara, biss dak li jinteressanti hawn huma tliet fatti.

L-ewwel jidher ċar li l-liġi mhix għal kulħadd l-istess.

Infakkar li il-maġistrata Rachel Montebello għamlet divjit fuq il-pubblikazzjoni tal-WhatsApp messages.

Dawn l-imħallfin jafu tajjeb b'dan il-fatt tant li meta f'seduta oħra, Therese Comodini Cachia, ppruvat tippreżenta dawn il-WhatsApp messages, l-imħallfin talbu li s-smigħ dwarhom isir bil-magħluq għaliex hemm dan id-divjit tal-qorti.

Mela għala ppremettew lil Gaerty jkun mistoqsi dwar chat messages li hemm divjit fuqhom li jkunu mxandra fil-pubbliku?

Hawn qed nitkellmu dwar inkjesta ippreseduta minn żewġ imħallfin li huma irtirati.

Wieħed minnhom kien prim imħallef u hemm imħallfa oħra li għadha sservi fil-qrati tagħna.

Dan iwassalni għat-tieni punti.

Jien ġejt akkużat fil-falz minn Jason Caruana Galizia u l-avukat ġenerali Philip Galea Farrugia li rripproduċejt dawn il-messaġġi, li mhux veru, malajr marret il-Maġistrata Racbel Montebello qegħditni taħt disprezz tal-qorti.

Sewwa jgħidu li f'dan il-pajjiż, il-ġustizzja mhux għal kulħadd l-istess.

Imbagħad hemm it-tielet punt.

Għaliex saret din il-mistoqsija?

Biex il-kummissarju tat-taxxa jkun impinġi f'dell ħażin u jkun iġġustifika l-agħir żballjat tal-pulizija li qegħdu lil dan il-funzjonarju għoli tal-istat taħt arrest biex il-media ħabiba tal-familja Caruana Galizia tagħmel festa kbira?

Jekk hemm kritika x'isir kontra Marvin Gaerty hija din.

Skont xhieda li ta l-istess Gaerty, hu għen lil Daphne Caruana Galizia biex issolvi l-problemi tat-taxxa tagħha.

Kienet numru ta' snin b'lura.

Ma nafx kemm dan id-dipartment ikun ħanin ma dawk in-nies li kienu numru ta' snin lura fit-taxxa ?

Għalhekk nistaqsi, jista' xi ħadd jgħidli għala r-return tat-taxxa ta' Daphne Caruana Galizia ħadd ma jrid jinvestigawhom, la nġabu fil-kawża ċivili li qed issir għad-danni u wisq inqas ma ntalbux għal din l-inkjesta?

Nixtieq nistaqsi jekk hemmx diskrepanzi bejn dak li ddikkjara r-raġel ta' Daphne Caruana Galizia fil-qorti bħala qliegħ tad-defunta u dak din kienet iddikjara li kienet iddaħħal bħala taxxa?

Għax jekk iwa, dan hu dak li missa l-pulizija investigat mela jekk Yorgen Fenech qalx lid-Direttur tat-Taxxi Interni jekk Daphne Caruana hix saħħara jew le.

Jekk hemm nisprekanzi kbar, min qalha li hi saħħara kien ħanin magħha!

Għalhekk nistaqsi.

Jaqaw ir-return tat-taxxa ta' Daphne caruana Galizia jintnu aktar mid-dranaġġ li kien jintrama f'Wied Għammieq?


L-Arkivju Nazzjonali ppubblika dan id-dokument fejn l-avukat ġenerali ta' dak iż-żmien li kien jissejjaħ l-avukat tal-kuruna, qed jagħti parir għall-arrest ta' numru ta' nies, fosthom Manuel Dimech.

Dan kien konness mal-bidu tal-Ewwel Gwerra u dawn kienu mitqiesha bħala ta' periklu għall-kuruna.

Waqt li fuq Manuel Dimech inkiteb ħafna, anki jekk dan hu dokument ġdid fuqu, laqgħatni l-isem ta' Antonio Nicholas f'din il-lista.

Dan kien minn Raħal Ġdid.

Hemm l-ieħor kunjomu Ahar.

Parti mill-familja niżlet toqgħod Raħal Ġdid.

Fil-każ ta' Antonio Nicholas, fakkarni f'ibnu li kien jismu Rogantin.

Niftakru xiħ fit-tmenijiet f'Raħal Ġdid.

Kienu nies Kattoliċissimi.

Antonio Nicholas kien pittur u jaħdem it-tarzna.

Fil-qasam tal-pittura kien jispjeċjaliżża fuq xeni marittimi.

Naħseb li dan kien iwassal biex jaqla' xi ħaġa extra għall-familja.

Il-familja kienet ta' oriġini Franċiża.

Niftakar lill-ibnu Rogantin jgħid li l-iskultur Salvu Psaila kien antenat tiegħu, minn naħa t'ommu.

Antonio Nicholas kien involut fil-bini ta' Raħal Ġdid.

Mhux ser nikkummenta fuq l-aspett politiku għaliex l-impressjoni li għandi li dawn kienu ispirati minn Giuseppe Mazzini.

Fuq kollox, kien il-persuna li mexxa l-agenda biex il-Malti jkun ikkunsidrat bħala waħda mill-ilsna fil-Parlament Malti meta kienet saret l-assemblea ġenerali li wasslet biex Malta ngħata s-self government.

Il-familja ta' Antonio Nicholas kienet spiċċat familja akkanita mal-PN.

Ovvjament l-oppressjoni imperjali twassal u l-fatt li l-Lejber tqarreb lejn il-Partit ta' Strickland wasslet biex il-familja timxi lejn il-Partit Nazzjonalista li f'dik il-ħabta kien jidher li hu l-aktar jiġġieled l-oppressjoni kolonjali.

Fuq kollox, dawn l-istejjer juru li x-shifts politiċi kienu anki jeżistu f'dawk iż-żminijiet.

Biss l-aktar interessanti f'dan id-dokument huwa l-mod kif qed jaħdem l-uffiċju tal-avukat tal-kuruna.

Meta qrajt dan id-dokument ftakart fl-argumenti li din il-ġimgħa li d-deputat avukat ġenerali għamel biex Yorgen Fenech ma jingħatax il-liberta' proviżorja.

Ftit inbiddlu l-affarijiet minn dak iż-żmien!


Il-Covid-19 f'pajjiżna qed jagħmel rebus.

Dan il-virus qattiel qed ikisser u jagħmel ħafna ħsara f'kull qasam tal-ħajja.

L-isfortuna hi li dan il-virus misħut qiegħed ukoll jintuża minn ħafna stati diversi madwar id-dinja għall-skopijiet oħra.

Ir-riżultat hu diżastru assolut fis-saħħa tan-nies, b'numri ta' mwiet għoljin li ħadd ma hu qed jitkellem dwarhom u li mhumiex marbuta mal-Covid19.

Fuq kollox, il-miżuri dinjin li ttieħdu wasslu biex tkissru ekonomija ta' ħafna pajjiżi u ta' ħafna nies.

Il-mistoqsija prinċipali x'inhi?

Għandha nieħdu ħsieb il-ħajja jew l-ekonomija?

Fl-opinjoni ta' ħafna, hija li niġġieldu b'kemm għandna saħħa l-mard u wara l-bniedem b'saħħtu jerġa' jibda jaħdem u r-rota terġa' tibda ddur.

Hemm min jemmen li dawn il-miżuri qed joqtlu n-nies.

F'Malta hemm numru sostanzjali ta' dawn in-nies li ġejjin mill-istess kamp Laburista u tajthom leħen kif nagħti lil kulħadd.

Dan jista' jispjega għala qed tinżel il-kredibilita' tal-Prim Ministru anki fost il-Laburisti.

L-agħar ħaġa li tista' ssir hija li l-poplu ikun nieqes mill-verita' u jiġi mogħti direzzjonijiet żbaljati.

Fuq dan l-argument nibża li l-Prim Ministru qiegħed jgħum f'baħar għarib għalih.

Irid jiddependi fuq ħaddieħor u jinsab konfuż lil min jemmen u lil min le.

Min verament qed jgħidlu l-verita' u min irid jagħtih kambetta.

Biss il-Prim Ministru jrid jaqbad il-barri minn qrunu u jikkonċentra sewwa u jieħu deċiżjonijiet li jagħmlu sens u li jkunu ċari biex il-poplu jifhem eżatt x'qed jiġi ordnat jagħmel.

Fl-istess waqt ngħid lill-Kap tal-Oppożizzjoni irid jieqaf jilgħab il-logħba politika u jekk għandu sens ta' dover lejn il-poplu u mhux opportuniżmu, għandu jipproponi bla riserva kull idea li jista' jisma' jew jaħseb.

Bħalissa mhux il-waqt li nilagħbu għall-gallarija jew li nieħdu xi vantaġġ politiku.

Fejn jidħol il-mard ma hemmx piki jew logħob bid-diskors.

Ma naqbel xejn ma xi attakki li saru fuq il-Prim Ministru għax iddikjara li kien qed iħossu sturdut, allura ma jiflaħx.

Biss ma naqbel xejn miegħu lanqas li jidħol jaħdem meta jkun ma jiflaħx.

Aħna rridu t-tmexxija tal-pajjiż f'idejn nies fiżikament b'saħħithom u mentalment sani.

Għalhekk jeżisti l-Viċi, biex meta jkun hemm il-bżonn jieħu t-tmun f'idejh.

Il-Prim Ministru u n-nies esperti ta' madwaru jridu jkunu ċari mal-poplu mhux jagħtuh indikazzjonijiet imħawdin għall-aħħar.

Ħa nibdew minn l-aħħar deċiżjonijiet.

Ittieħdet id-deċiżjoni li jingħalqu l-kafetteriji, ir-restaurants etc. Imma lil dawn tawhom iċ-ċans li jservu take away.

X'ġara wara li ħarġu dawn l-ordnijiet?

Issemmew li xi nies ġew mogħtija ċitazzjonijiet għax kienu qed jieklu barra, dak li xtraw take away.

Jekk xi ħadd imur f'kafetterija li qed toffri take away u tixtri kafe' u xi ħaġa żgħira x'tiekol, x'suppost tagħmel?

Tmur id-dar tixrob il-kafe'?

Imma dawn x'affarijiet huma?

Kif tista' tgħid lill-kafetterija tiftaħ u tagħti ċitazzjoni lil min jkun qed jixrob il-kafe' u jiekol pasta?

Ir-raġuni hija għax neħħew il-maskla.

Imma kif jistgħu jieklu dawn in-nies?

Infakkar fil-miżura tat-tipjip.

Min ikun qed ipejjep jista' joqgħod bla maskla u min ikun qed jiġri jew jiġġoggja wkoll.

Biss dawn ir-reġolamenti ma jagħmlux sens.

Mela, fl-istess triq, wieħed għax qed ipejjep jew jiġri jista' joqgħod bla maskla, u l-ieħor li qed jieħu kafe' u pasta nwaħħallu ċitazzjoni.

Imma nafu x'aħna nagħmlu?

Dan eżempju żgħir ħafna imma ta' importanża kbira.

Ma naħsibx li għandi nagħti aktar eżempji għax l-argument nispera li nftiehem.

Ma nistgħux nittrattaw lin-nies b'dan il-mod.

Irridu nkunu ċari u eżatti fl-ordnijiet tagħna.

Mela ejja niffukaw ftit iżjed, kulħadd, imma l-aktar it-tobba u l-politiċi forsi id-dawl fl-aħħar tal-mina jibda jikber u jitqawwa.

Sadanittant, jidher li kien hemm żvilupp għaliex din il-miżura dwar l-ikel ġiet irranġata.


Mela fil-24 ta' Frar 2021, George Degiorgio, Robert Agius, Adrian Agius u Jamie Vella tressqu l-qorti akkużati bil-qtil tal-avukat Carmel Chircop.

L-għada r-reġistratur tal-qorti, fil-prezenza tal-Prim Imħallef tella' bil-polza min ser ikun l-maġistrat jew maġistrata li dawn l-imputati ser jidhru quddiemu.

Tela' l-isem tal-Maġistrata Marseanne Farrugia.

Biss l-Maġistrata Farrugia astejniet minħabba li kienet mexxiet l-inkjesta fuq il-qtil tal-avukat Dr. Carmel Chircop.

B'hekk fit-3 ta' Marzu 2021, ir-Reġistratur tal-Qrati fil-preżenza tal-Prim Imħallef tella' isem ieħor u tela' l-isem ta' Dr, Nadine Lia.

Ġara li fl-ewwel smigħ, l-avukat tal-parti ċivili, Jason Azzopardi, talab lill-maġistrata Lia biex tirrikuża ruħha, jiġifieri ma tibqax tisma' l-kawża.

Biss ġara fatt stramb ħafna.

It-talba ta' l-avukat Azzopardi sabet is-support tas-Supretendent Keith Arnaud u l-avukat ġenerali tar-Repubblika li qed jidher f'din il-kawża Dr. George Camilleri.

Biss b'intelligenza kbira l-maġistrata tindirizzah aktar bħala l-avukat ġenerali milli b'ismu.

Mhux ta' subgħajha f'ħalqha l-maġistrata!

Anki jekk dan ma jintqalx, il-vera raġuni għala Jason Azzoaprdi ma jridx lill-maġistrata Lia f'din il-kawża ġej mill-fatt li hija pparentata mal-avukat Pawlu Lia li hu l-avukat tal-ex-Prim Ministru Joseph Muscat.

Jason Azzopardi ġab l-argument li l-maġistrata Lia kienet ntgħażlet biex tmexxi l-kumpilazzjoni ta' Yorgen Fenech.

Biss il-familja ta' Caruana Galizia kienet oġġezzjonat għall-magistrata Lia.

Dak li ma qalx l-avukat Azzopardi kien li dak in-nhar, Keith Arnaud u l-avukat ġenerali ma kienux oġġezzjonaw għaliha.

Mela għaliex issa sabu oġġezzjonaw?

Fil-każ tal-kumpilazzjoni ta' Yorgen Fenech, il-maġistrata Lia kienet aċċetat li ma tibqax għaliex f'dak il-każ kien hemm parentela biż-żwieġ ma' avukat li kien qed jidher f'dik il-kawża.

Din id-darba ma kien hemm l-ebda parentela.

Kif għidt qabel, dak li ġara ġdid din id-darba hu fil-fatt li t-talba ta' Jason Azzopardi sabet is-support tal-uffiċju tal-avukat ġenerali.

Verament li l-avukat inbidel minn dak in-nhar, biss l-avukat li qed jidher issa, Dr. George Camilleri jiġi fil-grad taħt l-avukat li kien hemm qabel, u li normalment jidher fil-kompilazzjoni ta' Yorgen Fenech jiġifieri Philip Galea Farrugia.

Biss id-daħqa qegħda hawn.

Azzopardi u Camilleri qalu li huma ma għandhom l-ebda dubju fl-integrita personali u l-imparzjalita tal-maġistrata Lia meta talbu għar-rikuża tagħha.

Mela għala għamlu din it-talba?

Għaliex mil-listi ta' raġunijiet li tat il-maġistrata Lia li normalment għandha tintalab rekuża ta' maġistat, l-ebda waħda ma tidħol f'din it-talba li għamlu Azzopardi, Arnaud u l-avukat ġenerali, għal xix ma għandhiex tisma dan il-każ?

Biss id-daħqa qegħda hawn.

Il-maġistrata Lia stess fakkrek lill-avukat ġenerali li meta kienet saret it-talba biex hija tirrekuza ruħha milli nisma' l-kompilazzjoni ta' Yorgen Fenech, l-uffiċju tal-avukat ġenerali ma kienx għamel talba jew ingħaqad mal-parte ċivili f'din it-talba.

Mela l-mistoqsijia tiġi waħidha.

Għaliex issa qed jagħmel din it-talba?

Fuq kollox, il-maġistrata Lia tfakkar ukoll lil Keith Arnaud li dak inhar, l-anqas hu, bħala l-persuna li kien u għadu jmexxi l-prosekuzzjoni kontra Yorgen Fenech, ma kienx talab għar-rekuża tagħha.

Il-mistoqsija tiġi waħidha.

Għaliex issa qed jitlob għar-rekuza tal-maġistrata l-ispettur Arnaud?

Fatti bħal dawn inaqqsu l-fiduċja tal-poplu Malti fil-puliżija u juri li ma huma xejn imparzjali fl-operat tagħhom.

Biss biex turi li ma għandha l-ebda interess, il-maġistrata Lia xorta astjenit milli tisma' din il-kawża biex b'hekk tneħħi kull dubju li jista' jkun hemm li hija għandha xi tip ta' 'bias'.

Il-kelma 'bias' wżata l-maġistrata u mhux jiena.

Biss b'dak li ġara u b'dan id-digriet, intilfet kull serenita' fil-qorti għaliex issa ser nispiċċaw li maġistrata jew maġistrat ikun tajjeb biss jekk jogħġob l-interessi ta' klikka perikoluża li ġiet iffurmata ġewwa pajjiżna.

Dak li nista' nżid li issa telgħet il-maġistrata Caroline Farrugia Frendo biex tisma dan il-każ.

Hija tiġi t-tifla tal-ispeaker.

Ibqgħu żguri li Jason Azzopardi ser jopponi għaliex hija t-tifla tal-ispeaker.

Interessanti naraw jekk Arnaud u l-avukat ġenerali jingħaqdux miegħu din id-darba fit-talba tiegħu biex Farrugia Frendo tirrikuża ruħha.


Kemm noħodha bi kbira meta pampaluni ta' partit politiku jippruvaw jgħaddu biż-żmien lin-nies.

Dik il-ħaġa li dawn in-nies jaħsbu li għandhom xi għerf superjuri minn ħaddieħor, li jafu jilagħbu bin-numri u ħadd ma jinduna, li jippruvaw jgħaddu mit-tieqa flok mil-bieb, lili tqallani anki jekk nammira l-kapaċitajiet tagħhom.

Jiena għandi massma li meta joħroġ survey u jagħti dak is-snapshot tal-ġimgħa li fiha jkun sar, qatt ma nqabblu mas-survey ta' qabel jew ta' xi surveys ta' xhur qabel.

Meta nħares lejn survey jien inqabblu dejjem ma' eżami fattwali li jkun sar fil-pajjiż.

Mela kull survey li qed joħroġ bħalissa jien inqabblu biss mar-riżultat tal-aħħar elezzjoni ġenerali, jiġifieri dik tal-2017.

La tal-Kunsilli Lokali u lanqas tal-MEPs ma jissodisfawni bħala tqabbil.

Fl-opinjoni tiegħi, dawn iż-żewġ elezzjonijiet tal-aħħar, il-votant jużahom biex jibgħat messaġġ jew vot ta' sfiduċċja lil-Partit tiegħu.

Mela l-vanġelu tiegħi huwa survey fuq kif inhu għaddej il-pajjiż inqabblu mal-fatti tan-numri ta' elezzjoni ġenerali.

Issa li jiġu tas-Soċjeta Ċivili ibellgħuli ħafna ċifri u diżinji mdawrin kif jaqbel lilhom, ma jimpressjonani xejn.

Apparti minn hekk dawn l-għorrief magħqudin mal-Partit Nazzjonalista, għax issa huwa ovvju li saru ħaġa waħda, ħarġu bl-idea stupida li l-Partit mar tajjeb ħafna meta imqabbel mas-survey ta' Settembru.

Kif nara dawn l-affarijiet nitlob lil ħanin Alla jilluminani.

Għax jien ma nistax nifhem kif partit politiku, suppost serju, jqabbel mal-aħħar survey li kien hemm kap differenti.

Imbagħad l-insult isir ħafna ikbar meta l-kap kurrenti jagħmel diskors qasir fuq il-media tiegħu biex jenfasizza din il-balbuljata.

Dr Bernard Grech jekk ser tibqa' tgħid dak li jbellawlek u tirredikola ruħek għax mingħalik akkwistajt xi ħaġa tkompli turina li lanqas maturita' politika ma għandek u l-anqas tifhem fin-numri bażiċi tal-aretmetika.

Int mal-kap ta' qablek trid tikkompara ruħek jew ma fejn wasal il-partit meta mqabbel mal-elezzjoni ġenerali ta' qabel?

Billi tgħid li għaddejt lil ta' qablek x'ser tieħu?

Billi toqgħod tgħid li niżżilt id-distakk f'ħamsin fil-mija meta mqabbel mal-Kap ta' qabel x'messaġġ qed tagħti?

Inti jaqaw insejt li ta' qablek kellu ribelljoni kontrih bl-istess deputati jitolbu lill-akkolti tagħhom jivvutaw kontra l-partit f'xi survey ikun liema jkun?

Imma kemm taħsibhom boloh in-nies!

Jekk issir elezzjoni għada, il-Partit Nazzjonalista x'riżultat ikollu?

Eżatt bħal tal-2013 jew 2017?

Jaħasra kemm qed inkunu patetiċi.

Imma possibbli l-arroganza tat-tmexxija tal-Partit laħqet livell tali, li qed taħseb li l-elettur nazzjonalist huwa tant injurant u bla melħ?

Kif dejjem ngħid it-tmexxija tal-Partit Nazzjonalista qiegħda tgħix fl-La la land.

B'din l-attitudni qed jintbagħat messaġġ li jekk il-Partit Laburista jibqa' għaddej kif inhu, mingħajr ma jagħmel xejn barra minn hawn, ser jerġa' jirbaħ bl-istess numri tal-aħħar elezzjoni ġenerali jew ta' dik tal-2013.

Mid-dehra fid-Dar Ċentrali hemm salt ferħanin għax ċwieċ.

Qumu minn hemm u aħdmu.

Qumu minn hemm u ħarsu lejn it-tragward fattwali.

Qumu minn hemm u tgħaddux iżjed nies biż-żmien.

Qumu minn hemm u rrealizzaw li l-avversarju politiku m'huwiex Dr Adrian Delia imma l-Partit Laburista.

Bernard Grech mal-Lejber irid iqabbel lilu nnifsu u mhux ma' Adrian Delia.

Qumu minn hemm u ndunaw li s-Soċjeta Ċivili qed tagħmel ħsara kbira lill-Partit Nazzjonalista.

Qumu min hemm u ifhmu li s-Soċjeta Ċivili qed tadolizza persuna li ssemmiet bħala r-raġuni prinċipali tal-ikbar telfa li qatt sofra l-Partit Nazzjonalista fl-2017.

Mela l-indikazzjoni hija ċara.

Ma min rajtek xebbaħtek.

L-istorja qed tirrepeti ruħha.

Tbegħdu mit-telliefa tas-Soċjeta Ċivili u l-Partit Nazzjonalista forsi jibda jieħu r-ruħ.


Blogpost minn infermiera professjonali Bħal kull injection oħra, dik ta' kontra l-Covid19 għandha s-"side effects" tagħha.

Normalment meta toħroġ mediċina ġdida u anki tixtri waħda mill-farmaċija, jkollha l-instruction u anki s-side effects tagħha.

Dan jgħodd ukoll tat-tilqim.

Fil-każ ta' din it-titqiba x'inhuma s-"side effects" tagħha?

Aħna qed indaħħlu kimika f'ġisimha u għalhekk għandna d-dritt li nkunu nafu x'effett ser ikollha din it-titqiba fuq ġisimna.

Ma nafx kif ħadd ma hu qed jitkellem fuq dan il-fatt.

Fuq kollox kif ħadd ma waqgħatlu f'moħħu li hemm konnessjoni bejn it-titqiba u l-ħafna każijiet pożittivi li qed ikollna.

Infakkar li meta tingħata t-tilqima ta' kontra l-influwenza, din normalment iżżid fl-ewwel jiem id-diffużjoni tal-istess influwenza.

Dan hu fatt ippruvat.

Għalhekk meta wieħed jieħu t-titqiba għandu jibqa' iżolat.

Normalment, it-titqiba tikkonsisti filli wieħed jingħata dan il-mikrobu b'mod ħafif ħalli l-ġisem jidrah u jibni l-immune system tiegħu kontra tiegħu.

Biss sakemm dan is-seħħ, il-persuna tkun "carrier" u dan jista' jwassal biex tiżdied id-diffużjoni tal-mikrobu.

Din hija raġuni, fl-opinjoni tiegħi, għala wara li tingħata l-injection tal-influwenza jiżdiedu l-każijiet tagħha.

Nistaqsi jekk hawn hux qed jiġri l-istess?

Tant kemm dan hu minnu li kien hemm tabiba l-Italja li avżat lill-pazjenti tagħha biex ma jmorrux fl-klinika tagħha qabel tliet ġimgħat jekk ikunu ħadu l-vaċċin.

Jien stess kont ġo spiżerija l-ġimgħa l-oħra u smajt b'widnejja l-ispiżjara tgħid dan il-kliem lil żewġ anzjani li kienu hemm 'ma nafx kif qed inħossni'.

Jumejn qabel, din l-ispiżjara kienet ħadet it-titqiba.

Issa din kienet qed isservi ġo spizerija.

Min jaf, kemm hawn aktar bħalha qed jiġru mas-saqajn.

U oħra.

Kif fid-dinja kollha qed nisimgħu li l-vaċċin qed jolqot lin-nies ħażin u f'Malta xejn.

Possibli li ma effettwa ħażin lil ħadd dan il-vaċċin?

Biss kien hemm min intlaqtat ħażin f'Malta.

Jien smajt każijiet fejn nies ma ħassuhomx tajjeb wara li ħadu l-vaċċin.

Għaliex il-media ma titkellimx fuq dawn il-każijiet ukoll?

Barra kien hemm anki minn miet.

Il-bieraħ kien hemm l-aħbar li l-Awstrija waqqfet it-titqiba tal-AstraZeneca.

Malta qed tingħata din it-titqiba.

Hawn Malta ma smajna xejn.

Fuq kollox kien hemm minn miet xorta bil-virus, anki wara li ħa din it-titqiba.

X'inhi s-sitwazzjoni f'Malta?

Forsi dawn il-każijiet ma nsemmgħuhomx biex ma jbezzgħawx lin-nies.

Biss il-Prim Ministru ma qagħadx jiddejjaq issemmi l-"body bags" li qal li ġabu fil-bidu tal-pandemija biex jimpressjona lin-nies!

Dik l-istqarrija għalija kienet "in very bad taste".

Xi ħadd b'OCD tista' ġġennu xi ħaġa bħal dik u naf x'qegħda ngħid.

Napprezza ħafna jekk dawn il-ħsieb tiegħi taqsmu mal-qarrejja tiegħek.

Bħal dejjem nirringrazzjak minn qalbi għax lilek nikkonsidrak raġel fuq l-irgiel għaliex titkellem l-verita' akkost ta' kollox.


The Sunday Times of Malta il-bieraħ infurmatna li nkjesta maġisterjali mmexxija mill-Maġistrata Josette Demicoli rrakomandat li jinħarġu akkużi kriminali kontra Keith Schembri u Adrian Hillman.

Dan jista' jsir fil-ġimgħat li ġejjin.

X'ser ikunu l-akkużi s'issa għadu mistur.

Imma għalkemm The Sunday Times of Malta tatna din l-informazzjoni, l-awtur tal-artiklu, Ivan Martin, ma semma xejn dwar ir-rapport intern li l-istess gazzetta kienet għamlet u li s'issa għadu mistur.

Mela din il-gazzetta xxandar ma' Malta u Għawdex li hemm rapport maġisterjali u ma ssir l-ebda referenza x'qed tissuġġerixxi din l-inkjesta u wisq inqas għal rapport li qiegħed għand l-istess kumpanija stess u li jittratta l-istess suġġett u l-istess indaġini.

Tista' tifhem dawn l-affarijiet?

Nista' nimmaġina kemm qed titqalleb Mabel Strickland fil-qabar.

Hemm terminoloġija biex tiddeskrivi dan kollu.

Din jgħidulha "damage control", jiġifieri azzjoni li l-istess gazzetta qed tieħu biex tnaqqas il-ħsara li storja bħal din tista' tagħmel lill-istess gazzetta.

The Sunday Times tkompli tgħidilna li għadhom ma jafux jekk l-akkużi jkunux fuq ħasil ta' flus, li hija akkuża serja ħafna, jew xi ħaġa inqas serja bħal evażżjoni intenzjonata ta' taxxa.

Irridu niftakru wkoll li f'rapport illikjat tal-FIAU kien allegatament ta dettalji ta' kif Keith Schembri kien għadda €650,000 lil Hillman f'20 tranżazzjoni suspettużi bejn l-2011 u l-2105.

Fl-2017 kien Simon Busuttil li ppreżenta abbundanza ta' dokumentazzjoni li wasslet lill-maġistrat jiddikjara li kien hemm evidenza biżżejjed biex issir inkjesta maġisterjali.

Minn dak iż-żmien, il-Partit Nazzjonalista kompla jisħaq għal inkjesta.

Din saret u issa għandna wkoll ir-riżultat tagħha.

Il-Partit Nazzjonalista issa qed jitlob, bir-raġun, biex din l-inkjesta ssir pubblika.

Skond kif irraportat l-istess Sunday Times of Malta issa l-affarijiet jistgħu jibdew jinbidlu u jkollna żviluppi ġodda.

La Hillman ser ikun imressaq il-qorti ser ikunu jistgħu jixhdu d-diretturi tat-Times of Malta?

Ma ninsewx li dawn l-istess diretturi laħqu ftehim finanzjarju ma' Adrian Hillman barra mill-qorti.

Tgħid ser ikollna xiehda ta' ġurnalisti tal-istess gazzetta?

Tgħid nistennew inkunu nafu jekk kienx hemm istruzzjonijiet biex ikun oskurat ix-xogħol tal-Gvern Nazzjonalista taħt Lawrence Gonzi?

Tgħid ser jitilgħu xi ġurnalisti tat-Times of Malta fuq il-pedana tax-xhieda u jgħidulna jekk Hillman qattx tahom direzzjoni jew addirittura għaddilhom xi storja biex jiktbu dwarha?

Tgħid, jekk jitilgħu, jgħidilna jekk kellhomx ordni biex joskuraw il-Gvern ta' Gonzi?


Il-vjaġġ tiegħi fuq Xejk TV ġie fi tmiemu l-bieraħ.

Infatti, il-bieraħ kien hemm l-aħħar trasmissjoni tal-programm tiegħi, Simon Mercieca Jiddiskuti .

Nirringrazzja lil Dun Ġwann Farrugia tal-opportunita' li tani waqt li nawguralu aktar ħidma sfiqa fil-qasam tal-kommunikazzjoni u x-xandir reliġjuż.


Blogpost minn persuna Nazzjonalista Jiena Nazzjonalist minn ġuf ommi.

Kemm hawn minn dawn in-Nazzjonalisti?

Hawn numru kbir li huma Nazzjonalisti għax twieldu ġo familja Nazzjonalista u baqgħu jimmilitaw f'dan l-istess partit.

Biss biex tkun Nazzjonalist ta' vera trid taħseb, tifhem u tixtar dak kollu li hu t-twemmin tal-partit.

Jien Nazzjonalist mhux biss għax twilidt ġo familja Nazzjonalista imma għax maż-żmien għaraft niżen u nagħmel differenza bejn it-twemmin tal-Partit Nazzjonalista u it-twemmin tal-Partit Laburista.

Illum jien kburi li jien Nazzjonalist.

Jien kburi li kont u għadni nħaddan sal-lum dawn il-valuri u l-prinċipji li dejjem għożżejt minn tfuliti.

Imma f'daqqa waħda, il-bieraħ 7 ta' Marzu, staqsejt lili nnifsi, jien nista' nibqa' ngħożż dawn l-istess valuri u prinċipji?

Jiena naf li l-Partit Nazzjonalista f'dawn l-aħħar snin qisu kien qed jittriegħed xi ftit, kien qisu qed jitbiddel, kien qisu qed jitlaq mill-binarji li dejjem sawruh.

Biss dak li ġara l-bieraħ t'lura u ġejt mgħarraf bih il-bieraħ qed iħassibni, qed jinkwitani, qed iġagħalni nirrifletti u qed nidħol f'qoxorti u nara dan il-partit li jien dejjem għożżejt hux ser jinqata' darba għal dejjem minn nies li issa dardru l-ilma li pruvaw jixorbu minnu.

Ippermettili Dr Mercieca nippruduċi silta minn ittra, li inti xandart f'wieħed mill-artiklu tiegħek, miktuba u maħruġa mill-għaqda Repubblika,

Dan huwa kliem indirizzat mill-President Robert Aquilina lill-Kummissarju tal-Organizzazzjoniet Volontarji.

Din hija għaqda, Repubblika, li ssawret mill-Partit Nazzjonalista.

Ftakru ftit min kien qed imexxi din l-NGO fil-bidu tagħha u kemm ex-kandidati, ex-ambaxxaturi, nies li ħadmu f'segretarjati taħt gvernijiet Nazzjonalisti kienu u għadhom minn ta' quddiem biex jippuppaw sidirhom f'din il-għaqda.

Ftakru wkoll li biex kienu jorganizzaw l-attivitajiet tagħhom kienu jużaw apparat u ħaddiema tal-Partit Nazzjonalista.

Ftakru wkoll li d-Dar Ċentrali kienet tintuża biex iżommu affarijiet tagħhom.

Illum ma għandhomx bżonn iżjed din l-għajnuna għax mid-dehra stanew sewwa għax hemm nies oħra li qed jippumpjawlhom.

Numru mhux ħażin ta' deputati, kandidati u attivisti tal-Partit Nazzjonalista għadhom sal-lum attivi ħafna u b'entużżjażmu jirkbu fuq il-karru ta' din il-għaqda.

Biss illum uriet wiċċha, mhux għax kellna bżonn nistennew.

Imma f'dak li nkiteb minn Robert Aquilina li jiġi ħu Carol Aquilina, membru parlamentari tal-Partit Nazzjonalista, qabeż kull limitu ta' diċenża.

Illum fhimna li din l-għaqda għandha xi dritt divin li tkun 'il fuq mil-liġi.

Din il-għaqda mhux biss ma taċċettax ir-regoli tal-logħba imma iddikjarat li hi tiġi taqa' u tqum minnhom.

Din l-għaqda kellha l-ardir li tikteb kliem li qisu ħadd ma jista' għalija.

Din l-istess għaqda heddet lill-Kummissarju, uffiċjal għoli nnominat mill-parlament kollu u li jaqa' taħt ir-responsabilita' tal-istess parlament, li jekk jażżarda jkompli jagħmel dak li titlob minnu l-liġi, hu kien ser isib reżistenza li qatt ma ra bħala, minn din il-għaqda.

Minn taħsbu li intom ja qabda dittaturi?

Minn tagħkom xi dritt divin biex tiddettaw istituzzjoni parlamentari kif taħdem?

Minn tagħkom il-pajjiż f'idejkom?

Minn taħsbu li intom ja qabda arroganti li m'intom kapaċi għal xejn ħlief li tiddettaw ir-regoli tal-logħba?

Minn taħsbu li intom għax kontu kapaċi titfgħu ftit bajd, boroż bil-bewl u affarijiet oħra?

Intom taħsbu li jien bħala Nazzjonalisti rrid ikolli x'naqsam magħkom?

Jien Nazzjonalist għax ngħożż il-valuri u l-prinċipji Nazzjonalisti.

Jekk Dr Bernard Grech ma jiddikjarax li hu, u l-grupp parlamentari kollu, ma jaqblux ma' din il-kitba arroganti u llegali jien mhux ser isibuni warajhom.

Hawn irrid nidħol fil-partikulari għaliex hemm deputati li huma mċappsin wisq ma' din l-arroganza u llegalita'.

Carol Aquilina, Jason Azzopardi, Beppe Fenech Adami, u oħrajn (biex ma nħalli lil ħadd barra imma jafu min huma) iridu jiddikjaraw ċar u b'mod kristallin li huma ser jieqfu jimmilitaw f'din l-għaqda tal-biża li waqgħet f'livell perikuluż u li tista' tibda xi triq ta' vjolenza fil-pajjiż.

Jekk ma jiġrix hekk jien ser inkun fuq ta' quddiem biex nirribella kontra l-Partit Nazzjonalista għax nibża' li din l-avviċinanza żejda li l-Partit Nazzjonalista għandu ma din l-għaqda perikuluża ser twassal biex jitkisser l-istess partit.

Mela ser nagħmel ħiltu, u nitlob nies bħali li jemmnu fil-Partit Nazzjonalista, biex isemmgħu leħinhom ħalli nagħmlu l-almu tagħna kollu biex flok din l-għaqda tkisser il-partit glorjuż tagħna, nkunu aħna li nfarrku u nisparixxu lil din l-għaqda minn pajjiżna.

Malta tagħna u mhux ser nippermettu lil ħadd jasal biex idaħħal id-dittatura.


Blog post minn osservatur politiku M'hemmx dubju li l-Kap Nazzjonalista, Bernard Grech, irnexxielu jiġbor kważi lil dawk kollha li vvutaw lill-Partit Nazzjonalista fl-2017.

Ngħid kważi, għaliex skont l-istħarriġ tal-Malta Today u tat-Torċa, għad hemm nies li vvutaw lill-PN fl-2017 u issa qed jgħidu li se jivvotaw Partit Laburista.

Ħaġa diffiċli li tifhimha, iżda li ġġiegħlek taħseb x'wassal biex dawn se jbiddlu l-partit issa li ħerġin dawn l-istejjer kollha ta' korruzzjoni.

Min-naħa l-oħra, il-PN qed jieħu voti lill-PL daqs kemm il-Labour qed jieħu lura lill-PN.

Allura tasal għall-konklużjoni li xi ħaġa ħażina fid-Dar Ċentrali hemm bilfors, għax kieku dawn in-numri ma jagħmlux sens.

Se nipprova nistħarreġ x'hemm tant ħażin fil-PN li mhux jitħalla jiġbed lejh votanti ġodda.

L-ewwel ħaġa hi l-arroganza.

Iva l-istess arroganza li kellu l-PN meta kien fil-gvern għadha hemm.

Tgħiduli kif jista' jkun, il-PN fl-Oppożizzjoni qiegħed!

Nistidinkom issegwu l-argument li se nagħmel.

Adrian Delia sab klikka interna taħdem kontrih kuljum.

Irnexxielhom jaqsmu partit li diġa kien agunija wara żewġ telfiet papali.

Iżda meta fl-aħħar neħħew lil Delia u poġġew lil Bernard Grech, kulħadd ħaseb li l-partit se jibqa' maqsum.

Dan għaliex, kieku din id-darba dawk li jappoġġjaw lil Delia li bdew jgħidu li mhux se jivvotaw, l-istorja kienet tibqa' l-istess.

Iżda minflok, għax Delia mill-ewwel iddikkjara li kien se jkun leali lejn il-kap il-ġdid, il-maġġoranza ta' dawk li jappoġġjawh għamlu bħalu.

B'hekk biss seta l-PN jidher maqgħud u jżid fis-sondaġġi.

Li ma kienx għal dawk l-eluf li jappoġġjaw lil Delia li baqgħu jappoġġjaw lil PN, anke wara li tneħħa l-kap tagħhom elett demokratikament, kieku l-PN illum kien ikun fl-istess sitwazzjoni li kien fiha fl-2019.

Hawn tidħol l-arroganza.

Dik is-suppervja ta' nies bħal Jason Azzopardi, Karol Aquilina u Beppe Fenech Adami megħjuna minn Manuel Delia u l-bella kumpanija.

Għax minflok ma ferħu u rringrazzjaw lil dawn il-partitarji ġenwini li baqgħu jappoġġjaw lill-PN, l-arroganza tagħhom waslet biex minflok jibdew jattakkawhom u jtajruhom minn postijiet fejn kienu lesti jservu, bħalma hu l-każ klassiku ta' Angelito Schiberras, fejn wara li l-Kap talbu jieħu ħsieb il-kampanja elettorali, sar boycot kontrieh u kollox sfaxxa fix-xejn.

Moħħ ieħor b'esperjenza twila mitluf.

L-istess ġara lil ħafna oħrajn f'kumitati sezzjonali, fergħat u għaqdiet tal-partit.

L-arroganza rebħet fuq ir-raġuni u l-PN riesaq lejn telfa kolossali oħra.

Issa diġa' fil-PN tisma' lil min qed jgħid li wara telfa oħra jitneħħa Bernard Grech u minfloku t/jiġi xi ħadd li jagħmel miraklu.

Sewwa qalitilhom Roselyn Borg Knight: Dawn nies li ma jitgħallmux!

L-aħħar darba ltqajt ma kanvaser tad-Deputat u Deputy Speaker Claudette Pace Buttigieg.

Qalli li l-kandidat tiegħu se ssibha diffiċli għax qasmulha d-distrett u xebgħat tħabbat bibien imma ma jiftħuliex.

Qisu fuq id-distrett jafu kemm ħadmet biex tajret lil Adrian Delia.

Imma ħaġa tal-iskantamanet tafu biex spiċċali?

Qalli, insomma issa bil-mekkaniżmu parlamentari tal-ugwaljanza xorta ssib ruħha hemm tafx!

Taf li ma jriduhiex u rasha mistrieħa li ser iddeffes denbha fil-Parlament xorta!

Dejjem sakemm il-Kap Bernard Grech mhux se jieħu d-deċiżżjonijiet iebsa u din id-darba juża l-mekkaniżmi kollha possibli biex fil-Parlament jidħlu uċuh ġodda u friski bħal Roselyn Borg Knight, Jerome Caruana Cilia, Joe Giglio, Alex Borg, Graziella Galea, Rebekka Cilia, Justin Schembri u James Aaron Bugeja fost l-oħrajn!

Jekk il-partitarji Nazzjonalisti jridu jneħħu l-arroganza darba għal dejjem mela jridu jeleġġu deputati ġodda u din id-darba, biex ma jiġrix bħalma ġara lil Franco Debono jew lil Adrian Delia, jrid ikun hemm maġġoranza kbira ta' deputati ġodda ħalli dawk l-antiki, li xorta se jsibu kif jiddefsu għal legiżlatura oħra, jbaxxu rashom u jħallu l-vuċi taż-żgħażagħ tinstema!


Naħseb li nkun qed ngħid is-sewwa ninkludi lili nnifsu meta ngħid li Bernard Grech illum qed imexxi Partit Kommunista.

Dan għaliex Bernard Grech qal li lest jirreabilita' lura persuni fl-Partit Nazzjonalista.

Qed ngħid dan biss, għaliex f'dan l-artiklu ser inkun qed niktbu f'isem dawk in-Nazzjonalisti li telqgħu u ġew imkeċċija mill-Partit Nazzjonalista.

Jien ser inkun qed ninkludi ruħi magħhom allavolja qatt ma ġejt imkeċċi.

L-ewwel nibda biex ngħid, li sa fejn naf jien, ma ġie mkeċċi ħadd mill-Partit Nazzjonalista.

Min telaq, telaq minn rgħajh.

Kien hemm ħafna oħrajn bħali li ġew ostakolati anki jekk qatt ma tlaqt.

Mela kif jiġi kap ta' partit u jgħid li jrid jirriabilta lil dawn in-nies?

Il-kelma tirriabilita' tfisser li persuna trid tgħaddi minn proċess biex terġa ssir parti minn organizzazzjoni.

Mela issa nafu li aħna rridu ngħaddu minn proċess, li bir-rispett kollu, lanqas Dr Grech ma jaf x'inhu, u wara niġu aċċettati lura.

Dr Grech, meta ma tkunx taf xi tfisser il-kelma jaqbillek ma tużahiex għax toħroġ ta' ħmar, jekk mhux bħalma għamilt din id-darba ta' kattiv.

Fil-Malti, ngħidu toħroġ ta' mażetta.

Sur Kap tal-Oppożizzjoni meta wżajt din il-kelma kont qed tirrispondi mistoqsija politika, allura l-kuntest ta' riabilitazzjoni huwa kunċett politiku.

Kull ma għamilt użajt l-espressjoni 'political rehabilitation' u Wikipedia tagħtik din id-definizzjoni:

Ser ikolli nammetti li mill-kummenti kollha li rajt fuq Facebook, laqatni l-iżjed il-post ta' John Busuttil, ex-impjegat tal-media Nazzjonalista, li llum sab postu u qiegħed komdu fil-Partit Laburista.

John Busuttil għamel kumment mill-att ta' riabilitazzjoni kif jifhmu il-poplu Malti llum.

Ma tantx kien kumplimentuż ma' Dr Grech u nista' napprezza għaliex:

"Isthi jekk int qed tqabbilni ma drogat jew kriminal li għax mort mal-Labour għandi bżonn niġi riabbilitat biex taċċettani lura.

Flok titlob skuża f'isem nofs il-partit li għandek li kissru kulma kont nemmen fih u għadhom imexxu.

Hu l-PN li jrid jirriabilita ruħu u mela jien.

Sadattant ngħidlek li jien ġejt riabbilitat meta vvutajt Labour u se nerġa', għax inħossni aktar komdu".

Kien hemm iżjed min ikkumentalek Dr Grech u ebda kumment mgħoddi ma tantx ser tieħu pjaċir bih.

Nispera li l-ġenerali li għandek madwarek ġibdulek l-attenzjoni għal dawn il-kummenti.

Għidilhom ifhemuk li diskors bħala dan iweġġa'.

Diskors bħal dan mhux talli ma jressaq ebda votant lura lejn il-Partit Nazzjonalista, imma kull ma jagħmel ibiegħed lill-persuna u xi familjari tiegħu magħha.

Li tgħajjar għal ebda raġuni ta' xejn hija att viljakk u bla sens.

Huwa turija ta' suppervja li sfortunatament qed tkun murija ta' sikwiet mill-kap preżenti.

Dr Grech il-politika hija logħba li int għadek ma tgħallimtx ir-regoli tagħha.

Qabel terġa tpoġġi mikrofoni quddiemek, poġġi ftit zokkor fuq ilsienek u ftakar li bil-kelma t-tajba toħroġ il-far mit-toqba.

Biss jekk xejn bi kliemu, Dr. Grech ikkonferma dak li George Tabone (Tal-Gram) ilu jgħid fuq il-Partit Nazzjonalista meta f'intervista li ta lil John Busuttil, qal li l-Partit Nazzjonalista, sar (u dan fi kliemi) Partit Kommunista.

Kif intqal tajjeb fit-tifsira politika ta' reabilitazzjoni, dik il-frazi kienet tintuża mill-Partiti Kommunisti biex jirriabilitaw nies li l-istess partit kien ikun kisser bit-teoriji fażulli tiegħu.


Meta jien ktibt dwar Jason Azzopard, kien hemm x'uħud li qaluli li qed ngħaġġel u qed inħawwad.

L-attur Salvu Mallia bagħtni nimsaħ sormi bid-degrees li għandi.

Jason Azzopardi qalilna li hija issue normali u li wieħed idum ma jdaħħal ir-return tat-taxxa meta jkun għaddej minn separazzjoni.

Infakkar li Adrian Delia kellu sena waħda biss mhux imħallsa tat-taxxa u talbu r-reżenja tiegħu.

F'dan il-każ għandna każ ta' tliet snin infila.

U dawn it-tliet snin infila huma relatati mal-fatt li Jason Azzopardi għandu kawża l-qorti ta' separazzjoni li fiha, bħal kull kawża oħra ta' separazzjoni jrid inkun stabbilit il-kumpens li jrid jagħti lil ex-mara tiegħu.

Nistaqsi jekk dan id-dewmien hux relatat ma din il-kawża ħalli ma jkunx stabbilit mill-qorti il-kumpens ġust li l-ex-mara tiegħu trid tieħu bħala parti mis-separazzjoni?

Dan hu l-bniedem li Manuel Delia u l-media tal-isqfijiet jridu jgħadduh tal-ġust u l-qaddis.

Dan hu l-bniedem li l-media tal-isqfijiet qed ipinġuh bħala l-bniedem li kull Kattoliku għandu jispira ruħu minnu.

Dak li insiru nafu u hawn qed nikkwota dak li kitbet il-gazzetta KullĦadd, li għamel tliet snin ma daħħal xejn u meta daħħal r-return iqanqal dubji serji ta' dak li ddikkjara.

U dan hu l-avukat tal-familja ta' Caruana Galizia .

Nagħlaq billi nistaqsi lil Salvu Mallia jekk hux normali li wieħed li jridha tal-paladin tar-rule of law jagħmel tliet snin ma jdaħħalx id-dikjarazzjoni tat-taxxa?


Sorsi fil-Partit Nazzjonalista wrew it-tħassib serju tagħhom miegħi li fil-PN reġa' beda jberraq.

Is-sitwazzjoni finanzjarja hija inkwetanti ħafna.

Il-ħaddiema tal-media tal-Partit Nazzjonalista qed jistaqsu jekk hemmx flus biex jibqgħu jitħallsu.

Il-pagi għax-xahar ta' Marzu u April huma garantiti għaliex dawn jiddependu mill-maratona li ser issir dalwaqt.

Infatti, din ser titħabbar illum jew fil-jiem li ġejjin.

Jidher li l-media tal-Partit Nazzjonalista tilfet ħafna reklami minħabba s-sitwazzjoni tal-Covid kif ukoll għaliex l-udjenzi komplew jonqsu minflok ma żdiedu allavolja aktar nies qed joqogħdu aktar id-dar.

Żgur li mhux sejra tajba bħal ma kienet qabel, jiġifieri fis-sena 2020.

Fost il-problema ewlenija hemm il-fatt li l-attitudni tal-Bord Editorjali l-ġdid.

Dan l-istess Bord ġiegħel lin-newsroom kollha tagħti prijorita lill-aġenda ta' Manuel Delia u sħabu tar-Repubblika.

Dawn in-nies tas-suppost soċjeta' ċivili saru jidhru ta' sikwit fuq Net TV u l-gazzetti tal-PN, bil-konsegwenza li partitarji ġenwini Nazzjonalisti ma jifilħux la jaraw lil dawn in-nies u lanqas jaqraw il-kitba tagħhom.

Dawn huma nies li għamlu tant ħsara lill-Partit Nazzjonalista.

Allura hija ovvja li ħafna iżjed nies simpatizzanti tal-Partit Nazzjonalista qed jitbiegħdu mill-partit u l-media tiegħu.

Iżda l-problema tal-flus fil-PN għandha wkoll egħruq oħra.

Min warrab lil Adrian Delia ħaseb li dawk n-negozjanti qrib il-klikka u li waqfu jgħinu lill-Partit sa kemm dam kap Adrian Delia, kienu ġejjin lura.

Iżda jidher li dan il-pjan fallielhom għaliex numru ta' negozzjanti li kienu waqfu jagħtu somma ta' flus fis-sena mhux kollha reġgħu bdew jikkontribwu wara li leħaq Bernard Grech.

Ftit biss minnhom reġgħu ġew lura u bdew jagħtu donazzjoni tagħhom wara li laħaq Kap Bernard Grech.

Dan ħalla mpatt kbir fuq il-finanzi tal-Partit tant li hemm twissijiet li s-sitwazzjoni tant hija gravi li hemm bżonn li din il-maratona ssir u tkun suċċess kbir.

Fid-dawl ta' dan l-inkwiet, fil-Media Link bħalissa għaddejja diskussjoni nterna kif l-istazzjon jista' jnaqqas dan it-telf kollu billi jonqsu il-programmi ta' NET TV.

Iżjed informazzjoni fil-jiem li ġejjin fuq dan il-blogg.


"Dad, jien ħa nivvota Labour".

Dawn kienu ħames kelmiet mistqarra minn tfajla ħelwa fi dramm qasir imma effettiv li l-Partit Laburista prepara għall-kampanja tiegħu tal-elezzjoni tal-2013.

Dawk il-ftit minuti mxandra b'mod regolari fuq ix-xandir televiżiv ħalla effett impressjonanti fuq il-votant f'dik l-elezzjoni.

Tant kien hekk li dak ir-riklam baqa' fuq fomm kulħadd.

Illum dik it-tfajla, Florinda Sultana, li tant attirat ammiraturi, reġa' qiegħda fl-aħbarijiet.

Sfortunatament din id-darba mhux ser ikollha wisq kummenti feliċi.

Dik it-tfajla li llum għandha 29 sena tfaċċat f'awla tal-qorti fejn iddikjarat li mhux ħatja għall-allegazzjonijiet li tagħhom ġiet mixlija.

Hija tressqet il-qorti fejn qed taffaċċja akkużi ta' ħasil ta' flus u trasport illegali ta' żjut.

Dawn huma akkużi marbutin mal-missier tar-rispett tagħha, Darren Debono.

Imma tfittxija li saret fid-dar tagħha mill-pulizija s-sena l-oħra, wriet li hi mhux sejra ħażin fil-ħajja ta' kuljum għaliex instabet somma sostanzjali, b'karozza lussuża ħafna u affarijiet oħra ta' valur għoli.

Biss naħseb li l-aktar ħaġa importanti u forsi li tista' twassalha għal ħafna inkwiet kienet li nstabu dokumentazzjoni u apparat ieħor elettroniku dwar l-erba' restoranti tal-familja, Porticello, Capo Mulini, Silver Horse u Onda Blu.

Għaliex dawn id-dokumenti jistgħu jkun ta' inkwiet akbar?

Għaliex naħseb li din hija l-aktar parti tal-istorja importanti aktar mir-riklam li għamlet lill-Lejber 2013?

Skond ir-rapport tal-Lovin Malta l-pulizija qed taħseb li dawn l-erba' restoranti kienu qed jintużaw għall-ħasil tal-flus.

Sultana kienet qed tmexxi xi restoranti minn dawn u għalhekk il-pulizija għajtulha biex jistaqsuha xi mistoqsijiet.

L-erba' restoranti għandhom reputazzjoni tajba u l-klientela ma kienetx nieqsa meta kienu miftuħin.

Meta tqis li familja waħda jkollha erba' restoranti ġo Marsaxlokk, Tal-Pieta' u tnejn il-Belt ikun ifisser li l-business sejjer tajjeb.

Wara li ħarġet din l-istorja irċevejt dan il-messaġġ mingħand persuna li qaltli

" Ma nistax ngħid li mort niekol fl-erba' li huma imma dak ta' Tal-Pieta' iffrekwentajtu.

F'dan ir-restorant, Onda Blu, rajt uċuh li għarafthom u ma kienetx esperjenza ta' darba.

Waħda mill-affarijiet li nnotajt kienet li jien kont nidħol u nibda' niekol wara li dawn il-ħbieb ikunu bdew, imma dejjem tlaqt mir-restorant qabilhom.

Min din biss wieħed jinduna li l-ikliet ma kienux biss mod ta' rilassament jew ikla soċjali imma kienet ħafna iżjed minn hekk.

Meta tara għal darba wara oħra grupp ta' uċuh li jaħdmu fl-istess uffiċju politiku jdumu hemm jieklu, tieħu l-impressjoni li jkunu qed isiru diskussjonijiet ulterjuri.

Barra minn hekk il-capo squadra ġieli kellu wkoll mistiednin oħra, f'dan l-istess restorant.

Tgħiduli x'hemm ħażin?

Xejn affattu, jekk tħares lejn il-wiċċ tal-istorja.

Imma ma nistax ma tgħo r k iex għajn ek wara li tisma din l-istorja ".

Biss il-kobba tkompli titħabel ma' dawn ir-restaurants.

Din id-darba ser nitkellem fuq dak ta' Marsaxlokk.

Hu restaurant tajjeb ħafna.

Jien personalment ġieli mort niekol hemm.

Mhux irħis imma dejjem mimli bin-nies.

Sa hawn ma hemm xejn ħażin.

L-anqas naħseb li minħabba din l-istorja għandu jbati r-restaurant.

F'dik is-sena s-sid ta' dan ir-restaurant kien Darren Degabriele.

Dan kien ħadu s-sena ta' qabel.

Dan Darren Degabriele kien inqatel b'bomba li ġiet imqegħda taħt il-karozza tiegħu.

Minn barra li kien is-sid ta' dan ir- restaurant f'Marsaxlokk, Darren Degabriele kien ukoll is-sid ta' Degabriele Fuels u kellu dgħajsa li tagħmel vjaġġi frikwenti lejn Misurata fil-Libja.

Għalija hemm wisq similarjiet f'dawn l-istejjer biex wieħed ma jsemmihomx.


Blog post minn osservatur politiku Kieku għadu ħaj il-Profs Guido de Marco konna ngħidu li l-istrateġija tat-Times li jġibu lill-kmamar tal-aħbarijiet l-oħra jappoġġjawhom kienet waħda ispirata minnu.

The Politics of Persuasion huwa ktieb tal-Profs de Marco fejn jispjega l-istrateġija li kien kapaċi juża tul il-karriera illustri tiegħu, kemm fil-politika lokali kif ukoll fil-fora internazzjonali.

Il-familja de Marco flimkien mal-familja Ganado għandhom il-kontroll tal-Fondazzjoni Strickland, li min-naħa tagħha għandha s-saħħa fuq il-kumpaniji Allied Print u Progress Press.

Adrian Hillman, li kien il-bestman ta' Mario de Marco, spiċċa fil-kariga ta' Managing Director grazzi għar-rabta li dejjem kellu mal-familja de Marco.

Issa li kien Hillman li avvelixxa lill-istess Times of Malta u lill-familja de Marco, tat-Times riedu jsibu mod kif jibdew jirranġaw l-immaġini tagħhom.

Ovvjament studjaw modi biex jippruvaw forsi jiksbu lura ftit kredibbilita'.

B'hekk sabu l-ispirazzjoni fil-politika tal-perżwazzjoni u ma' l-ewwel opportunita' li sabu' qabżu fuqha biex magħhom jiġbdu lin-newsrooms l-oħra.

B'hekk issa t-Times ma baqgħetx waħedha taqla' bil-frosta mill-opinjoni publika, wara li sirna nafu mill-inkjesta pubblika li skont espert tal-qorti, Keith Schembri kien jgħaddi l-kickbacks biex jinfluenza l-linja editorjali tat-Times kontra Lawrence Gonzi.

Issa rnexxielhom jerġgħu jidhru ta' paladini tal-governanza tajba għaliex kif jgħid il-Malti: ma min rajtek xebbaħtek.

Skantajt kif Saviour Balzan, wara li tat-Times xebgħu jipprovaw iżebilħuh, u hu spiċċa jgħajjarhom, malajr reġgħu għamlu ħbieb.

Issa aċċetta li jassoċċja ruħu flimkien magħhom.

L-istess jgħodd għall-media l-oħra li mhux dejjem raw għajn m'għajn.

Wieħed irid ifakkar li Daphne Caruana Galizia kienet spiċċat mal-Independent wara li kienet ġiet iċċensurata minn The Times.

Ara fuq din l-istorja ħadd ma jikteb u jsemmi xejn aktar!

Imsomma never a dull moment f'dan il-pajjiż jew forsi aħjar ngħidu li birds of the same feather flock together jew kif ngħidu bil-Malti, ma min rajtek xebbaħtek.


F'dawn l-aħħar ġranet il-Prim Ministru qal li ser tixxandar scoop fuq membru tal-parlament, Jason Azzopardi, li ser tħammar wiċċ l-istess persuna.

Sirna nafu li l-iscoop li rrefera għaliha l-Prim Ministru kienet dwar in-nuqqas ta' preżentazzjoni tar-ritorn tat-taxxa.

Mela fil-kamp Nazzjonalista kellna t-tielet persuna li f'dawn l-aħħar xhur kienu b'xi mod jew ieħor misjuba li naqsu vis-a-vis id-dipartiment tat-taxxa.

Kellna lil Dr Adrian Delia li qal li ma ssottomettiex f'sena minnhom id-dokumenti tat-taxxa.

Wara kellna lil Dr Bernard Grech li mid-dehra kellu taħwida ħafna ikbar fejn kellha x'taqsam it-taxxa tiegħu u issa għandna lil Jason Azzopardi li ukoll ma ssottomettiex id-dokumentazzjoni meħtieġa dwar it-taxxa tiegħu.

Biss kif rreaġixxit il-media tar-rule of law għal dan kollu?

Oħroġ il-għaġeb, din il-media marret mill-ewwel tiddefendi lil Jason Azzopardi u ġabet l-iskuża li dan in-nuqqas hu dovut għall-fatt li huwa jinsab għaddej minn każ ta' separazzjoni.

Biss imbagħad, ħadd ma jrid jistaqsi għaliex waqt li għaddej minn din il-kawża ta' separazzjoni ma ddikjarax dak li għandu x'jaqsam mat-taxxa tiegħu?

Wieħed jistaqsi x'qal Jason Azzopardi lill-imħallef Antonio Vella dwar id-dħul tiegħu f'din il-kawża ta' separazzjoni?

Naħseb hu fl-interess tal-poplu li l-media tar-"rule of law" tinvestiga fuq dawn il-fatt wkoll kif jagħmlu fuq politiku ieħor.

Qed ngħid dan għaliex Jason Azzopardi ilu jgħid fil-pubbliku li huwa mistieken u ma għadux jaqla' flus għaliex qed jaħdem b'xejn għall-kawża tal-familja Caruana Galizia.

Imma jidher minn dak rappurtat s'issa li l-affarijiet mhumiex kif qed ipenġihom l-istess Azzopardi.

Kieku dak li qed jgħid Azzopardi huwa minnu, ma tantx kien ikun diffiċli għalih biex jimla r-return tat-taxxa għaliex kemm idaħħal ir-return tad-dħul tiegħu mill-Parlament u minn xi entitajiet tal-istat fejn it-taxxa normalment tkun ġa ġiet maqtugħa minn qabel!

Nispera li l-media tinvestiga dawn il-fatti aktar fil-fond.

Infakkar li meta ħarġet l-aħbar li Dr. Adrian Delia waqa' lura fit-taxxa, il-media bħal The Times u l-Malta Today għamlu kampanja sħiħa kontra tiegħu.

Kemm saru mistoqsijiet dwar it-taxxa u d-dħul tiegħu.

Ara fil-każ ta' Azzopardi ppruvaw jiskulpawh mill-ewwel u wrew li mhux interessati li jinvestigawh.

Huwa ċar li dawn jinvestigaw lil min jaqbilhom.

Infakkar li Dr Adrian Delia kien qal li f'sena minnhom kien dam ma ressaq id-dokumentazzjoni tat-taxxa tiegħu minħabba li kien għaddej minn separazzjoni.

X'kien jonqos jintqal dak iż-żmien?

Kien perjodu fejn rajna attakki bla limitu u kemm-il darba ntalbet ir-riżenja tiegħu minħabba din l-istorja tat-taxxa.

Anki nies fl-istess Partit Nazzjonalista talbu għar-reżenja ta' Adrian Delia.

Dawn in-nies għadhom fil-Partit Nazzjonalista.

Dawn kienu użaw kull skuża banali biex itajru lil Adrian Delia minn kap tal-Partit Nazzjonalista u rnexxielhom.

Iżda llum x'ġara?

Mill-ħin li sirna nafu dwar in-nuqqas ta' Jason Azzopardi diġa' għadda numru ta' siegħat mhux ħażin u l-ebda kumment fuq dan il-każ.

Taħsbu li kienu għaddew xi siegħa dak in-nhar li ħarġet l-istorja fuq Adrian Delia?

Illum kulħadd sieket u Dr Azzopardi jista' jorqod trankwil għax il-Partit Nazzjonalista u l-media tal-"buonisti" m'hu ser jieħu ebda pass kontrih.

Illum ħadd minn ġewwa l-Partit Nazzjonalista ser jaqlagħlu t-tamal għax ma qed jaraw xejn ħażin li Azzopardi ma ssottomettiex id-dokumentazzjoni tat-taxxa għax qalilna li għaddej minn separazzjoni.

Din il-fazzjoni jew klikka fil-Partit Nazzjonalista u l-media ħabiba tagħha tagħmel differenza skont il-persuna min tkun.

Kif tista' temmen lill-media meta dawn jinterpretaw żewġ separazzjonijiet b'modi totalment opposti?

Lil wieħed jitolbu demmu u lil ieħor ipoġġuh fuq pedestal.

Meta tara u tesperjenza dawn l-affarijiet u dawn id-differenzi kollha kif tista' tafda lil din it-tip ta' media?

Verament dan hu każ ta' "doppia faccia".


Il-Malta Today tgħidilna li Dr. Bernard Grech ser jieħu deċizzjonijiet iebsin mingħajr ma jħares lejn wiċċ ħadd.

Fil-fatt il-gazzetta tgħidilna l-espressjoni Ingliża ' without fear or favour '.

Tgħidilna wkoll li l-Kap tal-Oppożizzjoni qal li dawn id-deċiżjonijiet ser joħodhom sabiex il-Partit Nazzjonalista jsir l-għażla naturali ta' gvern alternattiv.

Din tad-deċizzjonijiet ilu jgħidha Dr. Bernard Grech.

S'issa għadna ma rajna xejn imma kif jgħid l-Ingliż: ' pleasures yet to come '.

Imma issa wasal il-mument ukoll li nibdew inħarsu lejn x'jistgħu jkunu dawn id-deċiżżjonijiet billi nħarsu lejn dak li qed jagħmel l-aktar ħsara lill-Partit fil-preżent.

Tgħid min jaf minn fejn ser jibda' Dr Grech?

Tgħid ser ineħħi lill-klikka li tant għamlet ħsara lill-Partit Nazzjonalista qabel ma poġġew lilu Kap?

Tgħid ser jibda jitbiegħed minn dawk id-deputati li avvelew lill-Partit speċjalment meta marru għand il-President ta' Malta biex ineħħu Kap tagħhom stess?

Tgħid ser jitbiegħed minn dawk li bl-attitudni tagħhom qed iġibu iżjed diviżżjoni milli għaqda?

Biss meta tirrifletti fuq dawn l-affarijiet tistaqsi, imma kif jista' jitwarrab minnhom dawn in-nies li poġġewh hemm, li tawh ir-riedni f'idejh basta jagħmel dak li jgħidulu huma, dawk li qiegħdin madwaru jseffsulu f'widnejh u jiġbduh lejn naħat diversi?

Tgħid ser jgħid il-kumitati sezzjonali biex jibdew jagħqdu dmirhom mingħajr ma jħarsu lejn wiċċ ħadd u mhux ikeċċu lil Nazzjonalisti bħalhom, dan kollu għax kienu qed jissapportjaw lill-kap ta' qablu?

Għalija r-risposta ta' dan kollu hija 'LE'.

Għaliex il-ktajjen ma saqajh ma jippermettulux anki jekk jixtieq jagħmel hekk.

Fil-verita' hemm ħafna ġlied intern bejn il-fazzjonijiet li eleġġewh u nista' niżvela li qed isib oppożizzjoni fil-grupp parlamentari minn dawk stess li eleġġewh.

Deputat minnhom ġa qallu ċar u tond li dwar l-cannabis irid jikkunsulta mal-grupp parlamentari u ma jistax jiddeċidi waħdu.

B'hekk il-kap Nazzjonalista għandu idejh marbuta.

B'hekk is-suspett qed idur li l-ewwel deċiżżjonijiet huma li jressaq mozzjoni fl-eżekuttiv biex iwarrab liż-żewġ viċi kapijiet anki jekk dawn eletti sal-elezzjoni.

Din ilha thewden fin-nies ta' madwaru.

Għaliex qed ngħid hekk?

Għax naf li Dr Grech mal-viċi kapijiet tiegħu ma jitkellem kważi qatt.

Għax kien hemm deputati li qed jistaqsu meta ser iwarrbu ħalli Dr Grech jpoġġi l-viċi kapijiet li jixtieq hu.

Jekk din id-deċizzjoni tissarraf fil-fatti allura kull Nazzjonalist ikollu jibda' jirrifletti kemm għadu jitwemmen il-Partit?

Kemm għadu sod fil-prinċipji u l-valuri li dejjem ħaddan il-Partit Nazzjonalista?


Ġranet ilu t-Times of Malta nfurmatna permezz ta' artiklu tagħha li l-Maġistrat Josette Demicoli kienet spiċċat l-inkjesta maġisterjali dwar l-allegat ħasil tal-flus li fih kienu mdaħħlin Keith Schembri, ex-Kap tas-Segretarjat tal-Prim Ministru u Adrian Hillman, ex-Managing Director tat-Times.

Ir-rapport ingħata lill-uffiċċju tal-Prosekutur Statali għall-konsiderazzjonijiet tiegħu.

Fl-artiklu tagħha t-Times of Malta tagħtina ħafna nformazzjoni biss ma tgħid xejn dwar il-kontenut ta' din l-inkjesta jiġifieri jekk l-maġistrata wasalx għall-konklużjoni li hemm potenżjal ta' reat u għalhekk hemm bżonn li jitressqu nies il-qorti.

Fuq kollox, l-istess gazzetta ma ssemmix ir-rapport tal-inkjesta nterna li kienet mmexxija mill-Imħallef Giovanni Bonello.

Dan ir-rapport it-Times of Malta żammitu mistur.

Ma ninsewx li t-Times of Malta hija waħda mill-gazzetti li sigwit tippriedka u tistaqsi għal governanza tajba minn ħaddieħor.

Din il-gazzetta tkun minn ta' quddiem biex tesiġi t-tajjeb minn ħaddieħor imma dejjem tipprova tnessi għemilha.

Fuq kollox, din il-gazzetta laħqet ftehim ma' Hillman barra mill-qrati.

Ma tarax mhux ser tmur il-qorti u jkollha xxerred l-informazzjoni miġbura u miktuba fir-rapport!

Dawn ma kienux komdi jikxfu għawwarhom fil-pubbliku.

Il-mistoqsija tiġi waħedha, x'jaf Hillman dwar it-Times of Malta?

Hemm xi ħaġa mistura fir-rapport li tista' tikxef affarijiet serji u jaħarqu?

Għandu raġun il-Partit Nazzjonalista jitlob li din l-inkjesta tiġi ppubblikata kemm jista' jkun malajr.

Nisperaw li l-Partit Nazzjonalista mhux ser ikollu jerġa' jagħmel, kif għamel l-ex-Kap Dr Delia fil-każ tar-rapport Egrant.

Nittamaw li l-Partit Nazzjonalista mhux ser ikollu jiftaħ kawża kostituzzjonali kontra l-Avukat Ġenerali biex il-poplu jkollu aċċess għal din l-inkjesta.

Ma ninsewx li dan Hillman kien il-managing director tat-Times għal perjodu twil mhux ħażin.

Ejjew inżommu f'moħħna li l-qorti fil-konfront ta' Adrian Delia tatu d-dritt li jkollu kopja tal-inkjesta pubblika għax kienet inkjesta li tinteressa lilu.

Mela jekk tintuża l-istess riga, anke t-Times of Malta għandha dritt titlob il-kopja tar-rapport ta' din l-inkjesta għax tirrigwarda lilha.

Hawnhekk ta' min jistaqsi.

It-Times of Malta ser titlob kopja ta' din l-inkjesta?

U jekk tingħata kopja ser tippubblikaha?

Wieħed jistenna li The Times tikteb editorjal biex tinforma lill-qarrejja x'ser tagħmel u jekk għandhiex interess li dan ir-rapport isirx pubbliku?


Il-MaltaToday tinfurmana bi problema teknika li kellha l-kumpanija GO waqt ħames maratoni ta' ġbir ta' fondi.

Fil-fatt din il-problema teknika telfet €1.4 miljun lill-istituzzjonijiet tal-karita' u liż-żewġ partiti politiċi.

Il-GO ħarġet tesprimi d-dispjaċir tagħha għal din il-problema teknika li nħolqitilhom matul il-maratoni ta' ġbir ta' fondi.

Il-problema tirreferi għal reġistrazzjoni doppja tad-donazzjonijiet mogħtija.

Biex inkunu ċari, importanti li nsemmu li kull min offra donazzjoni ma ħallasx doppju.

Li ġara huwa l-mod kif ġiet reġistrata l-informazzjoni dwar id-donazzjonijiet.

Fi kliem sempliċi dan fisser li min għamel donazzjoni ta' €10 kien ħallas €10 kif suppost, imma fuq ir-reġistru fejn jinżammu l-ammonti tad-dħul dehru doppji, mela bi żball dehret donazzjoni ta' €20.

Allura kull min organizza maratona ġie nfurmat li mill-GO daħlu somma d-doppju ta' li suppost.

Dan l-iżball sfortunat sarraf telf lil kull min organizza dawn il-maratoni jew aħjar ġie mogħtija informazzjoni żballjat lill-pubbliku u lill-istess organizzazzjoni.

Nista' nimmaġina li din ma kienetx informazzjoni sabiħa lill-istituzzjonijiet separati.

L-agħar li marret kienet L-Istrina.

Fil-fatt din soffriet telf ta' €948,000.

Intlaqtet ħażin ukoll id-Dar tal-Providenza li mis-somma suppost miġbura tnaqqsulha €427,000.

L-istess ħaġa ġrat lill-Caritas.

Mis-somma miġbura mill-Caritas irrużulta nuqqas ta' €244,110.

F'dikjarazzjonijiet maħruġa mid-Dar tal-Providenza u l-Caritas, ikkonfermaw li dan it-telf ser jaffetwalhom il-pjanijiet tagħhom għal matul din is-sena.

It-tnejn qalu li ser jafdaw fil-providenza u talbu għall-ġenerożita tal-poplu Malti u Għawdxi.

Malta Today pruvat tagħmel kuntatt mal-Partit Laburista imma l-gazzetta għadha tistenna l-ammont mitluf minn dan il-Partit.

Min-naħa tal-Partit Nazzjonalista, is-Segretarju Ġenerali, Dr Francis Zammit Dimech, qal li l-Partit għadu qed jaħdem biex jistabbilixxi l-ammont li ntilef.

Huwa kompla jgħid li hu ma jaħsibx li dan l-iżball tekniku ser ikollu mpatt kbir fuq id-donazzjonijiet mogħtija.

Huwa żied li ħafna mid-donazzjonijiet miġbura kienu min-nies li marru d-Dar Ċentrali jippreżentawhom personalment.

Nifhem li l-Partit Laburista forsi ma tantx għandu għalfejn jgħaġġel biex jara kemm sarraf it-telf tiegħu.

Milli nafu matul is-snin, il-Partit Laburista mhux qiegħed f'xi stat ħażin jew ta' inkwiet fuq livell finanżjarju.

Allura d-daqqa ta' telf minn l-aħħar maratona mhux ser tħallihom bla nifs.

Imma tiskanta tisma' lil Zammit Dimech jistqarr li jaħseb li mhux ser ikollha effett qawwi.

Sa fejn nafu għall-Partit Nazzjonalista, kull qatra tgħodd.

Forsi skond is-Segretarju Ġenerali l-problema tal-pagi m'għadiex pjaga fuq il-Partit Nazzjonalista.

Kien dikjarat li l-maratona kienet qed tkun organizzata biex tittaffa ftit il-problema finanżjarja li kien qed jiffaċċja l-Partit Nazzjonalista.

Allura Dr Francis Zammit Dimech kif joħroġ bi tweġiba bħal dik meta jaf li fl-aħħar ta' kull xahar irid iħabbel rasu kif ser iwassal għas-somma neċessarja biex joħroġ iċ-cheques lill-impjegati kollha tiegħu?

Fuq kollox, waqt li l-pagi jibqgħu nkwietanti, hemm fattur ieħor li naħseb li qed jinkwieta lill-Partit Nazzjonalista bil-kbir.

Il-mantra bħalissa hija, kemm sejjer tajjeb il-Partit Nazzjonalista wara li tkeċċija ta' Adrian Delia minn kap tal-istess partit.

Wara din it-taħwid tal-GO, il-mistoqsija ssir aktar importanti: kemm verament ġabar il-PN fl-aħħar maratona ta' Diċembru?

Ma nagħmlux mod li ma jridux jgħidu kemm ġabru eżatt għax b'hekk ikompli joħroġ kemm fil-fatt sejjer ħażin il-PN?

Infakkar, li f'Diċembru, is-somma miġbura ġiet interpretata bħala appoġġ għall-kap il-ġid Nazzjonalista, Bernard Grech.


Mela l-bieraħ kellna l-famuża inkesjta mit-tliet imħallfin.

Deher quddiem l-imħallfin il-Commissioner for Inland Revenue, Gaerty.

Li dan Gaerty anki lil Caruana Galizia pprova jgħin fuq il-kwistjoni tat-taxxa li kellha u li kienet spiċċa fl-aħbarijiet tant li jekk niftakar tajjeb kienet marret id-dipartiment u għamlet xenata.

Nispera li l-familjari issa jiddikjaraw kemm din il-mara verament kienet tiddikjara f'taxxa.

Għaliex dan il-bniedem ipprova jgħin lil Yorgen Fenech fuq każ ta' missieru li kien marid b'kanċer spiċċa fuq police bail.

Issa ser tagħmel il-pulizija u ser tinvestiga lil Gaerty talli pprova jgħin fuq kwistjoni tat-taxxa li kellhom lill-familja Caruana Galizia?

Jew f'dan il-każ ser nagħtuh il-medalja għall-qadi tar-repubblika talli għen lill-familja ta' Caruana Galizia fuq kwistjoni simili li kellhom?

Verament pajjiż tal-mickey mouse jew kulħadd b'xortih f'dan il-pajjiż.

Hawn isfel qed inġib tliet verżjonijiet ta' kif din l-għajnuna li Gaerty ta lil Caruana Galizia kienet irrappurtata fil-media.


Il-bieraħ, Prim Ministru Robert Abela, il-Viċi Prim Ministru Chris Fearne u Profs Charmaine Gauci taw konferenza tal-aħbarijiet fejn ħabbrulna aktar miżuri kontra il-Covid19.

Jista' jkun li għal ħafna din dehret bħala xi ħaga "too little too late".

Għalija din mhix il-qofol tal-kwistjoni.

Biss dak li kien impressjonanti l-bieraħ kien in-nuqqas ta' kalma li biha ndirizza l-poplu Malti u Għawdxi l-Prim Ministru ta' Malta.

Għal aktar minn darba deher irrabjat u beda jħossu li mhux qed jiġi muri rispett biżżejjed għall-impenn qawwi li hu qed jħoss li kien qed jagħmel.

Nifhem li ċertu ġurnalisti jġibulek demmek ilma.

Biss il-kapaċita' ta' Prim Ministru hija dik li anki f'sitwazzjonijiet diffiċli jżomm il-kalma.

Jidher li l-Prim Ministru kien xi daqsxejn ma jiflaħx.

Jekk dan kien il-fatt, l-aħjar kieku baqa' d-dar għall-kura neċessarja u kien iħalli f'idejn il-Viċi-Prim Ministru u Profs Gauci.

Meta persuna fit-tmun tipprova tiġbed simpatija billi tiddikjara bħal ma għamel il-Prim Ministru, l-istat ta' saħħtu, iktar iwa milli le, jkollha effett negattiv fuq min ikun qed jisimgħu.

Fuq kollox, bħal kull Prim Ministru, Dr Abela kien jaf għal liema responsabilita' kien dieħel għaliha.

Il-mod kif irreaġixxa ta wieħed x'jifhem li qed ibati taħt il-piż tan-nazzjon.

Il-messaġġ ġie moqri li r-responsabilita' qed tħalli effett ikrah fuqu.

Nerġa' ngħid, nifhem li l-ġurnalisti jistgħu jitilfulek il-kalma.

Imma hu xogħol il-prim ministru li jżommha anki jekk iħossu mgħaffeġ taħt ir-responsabilita' politika.

Importanti li jibqa' kalm u ma jħallihiex taqbiżlu bħal meta b'attitudni xejn diplomatika waqqaf lill-Profs Gauci milli tkompli twieġeb u ta ħasla xejn sabiħa lill-ġurnalista tat-Times of Malta.

Mhux għax din il-gazzetta ma ħaqqhiex ħasla.

Imma hemm forum oħra fejn din tista' ssir.

Fuq kollox, din il-ġurnalista kienet qed tagħmel xogħolha meta staqsiet jekk dak imxandar illum kellux il-benedizzjoni totali tal-qasam xjentifiku.

Il-Prim Ministru flok wieġeb sempliċiment iva, fetaħ attakk fuq l-istess ġurnalista.

F'dik id-dagħdiha qalilna li hu ħareġ għax-xogħol minkejja li kien qed iħossu stordut u kien qed jieħu l-mediċina.

Qalilna wkoll li hu l-uniku Prim Minstru li kellu jiffaċċja pressjoni enormi biex iħares l-ekonomija waqt li jpoġġi s-saħħa tal-poplu Malti u Għawdxi l-ewwel u qabel kollox.

Meta Prim Ministru, jkun min ikun, juri li qed ibati minn stress enormi, jitfa' dubbji kbar fuq kemm għandu l-kapaċita' li jmexxi pajjiż f'mument hekk kritiku.

Kull Prim Ministru ikollu mumenti diffiċli fil-karriera tiegħu fejn l-umanita' tieħu s-sopravvent.

Irridu niftakru meta Eddie Fenech Adami kien qal dik il-frażi 'fejn huma l-Laburisti?' wara li kien ħareġ minn każ il-qorti.

Dak in-nhar kien taħt pressjoni kbira u għamel żball kbir.

Il-problema hija li Dr Abela tilef il-kalma darbtejn f'ġimgħa.

Forsi għall-Laburisti din tidher normali għaliex f'moħħhom tiġi l-figura ta' Dom Mintoff.

Biss Mintoff kien jirritalja b'ton pjuttost iebes u salvaġġ.

Biss kellu l-kapaċita' li jibqa' taħt kontroll anki fir-rabja tiegħu.

Forsi hawn fejn għandna niftakru wkoll f'mexxej ieħor li għadda minn pressjoni enormi kemm minn barra kif ukoll, u żgur li agħar, minn ġewwa imma dejjem irnexxielu jżomm lura u juri rispett lejn l-avversarji u l-ġurnalisti.

Hawn qed nirreferi għal Adrian Delia.

Irridu niftakru li kemm l-avversarji politiċi tiegħu kif ukoll il-biċċa kbira tal-ġurnalisti kienu kontinwament jippruvaw ikissruh u forsi anki irnexxilhom.

Biss xorta żamm il-kalma.


Kumment minn Osservatur Politiku Il-Partit Nazzjonalista qed jippriedka l-għaqda.

Dr Bernard Grech qed iħambaq kemm jiflaħ u jsejjaħ fl-uffiċċju tiegħu nies biex jipprova jdewwi l-feriti miftuħin ta' partitarji kbar tal-partit.

Qed isejħilhom biex jikkonvinċihom li dak li għamlu l-klikka kienet xi ħaġa li saret fuq livell personali kontra l-kap ta' qablu imma issa hemm bżonn li kulħadd jiġbed ħabel wieħed għall-ġid tal-partit.

Jiena mhux ser noqgħod naħli ħin miegħu personali u fuq dak li qed jagħmel, imma ser nikkonċentra fuq dak li għadu jsir madwaru minn xi uħud li misshom jafu ħafna aħjar jew jekk ma jafux jibdew jitgħallmu.

Dan ser nagħmlu għax huwa ovvju u ċar li Dr Grech huwa bħal għasfur tal-passa li ser jgħaddi żmienu malgħajr u jisparixxi.

Tidher li sfortunatament Dr Grech ma fehemx li ġie użat u ser ikun mormi fi żmien mhux il-bogħod.

Fl-aħħar ġranet rajt xena ta' Dr Grech jinqabad f'lift bil-ġurnalisti jippruvaw jistaqsuh xi mistoqsijiet u deher ċar li kien skomdu jirrispondi.

Imma kellu miegħu wieħed mil-ġenerali ta' madwaru, Alessandro Farrugia.

X'għamel dan?

Qagħad iħares u jgerger li l-ġurnalisti mhux qed iħallu l-lift jingħalaq.

Naħseb li l-kardinal tal-Mdina għandu bżonn isejjaħ lil dan Alessandro issa u jagħtih ftit ħjiel dwar xi trid tagħmel meta tkun qed takkumpanja l-kap tiegħek.

Araw kemm isir tgergir fuq Richard Cachia Caruana imma jiena nista' ngħid b'wiċċi minn quddiem li fejn kien jidħol Dr Eddie, Richard qatt ma ħallih isib ruħu b'xi sitwazzjoni mbarazzanti, kien fejn kien.

Tiegħu trid tagħtihulu u fuq dawn is-sitwazzjonijiet jiena nista' ngħid li Richard kien eċċellenti.

Richard, jiena naf li inti l-partit tħobbu.

Naf ukoll li qatt ma ġerraħt lil Adrian Delia imma naf ukoll li bħalissa erġajt sejjer tajjeb mal-irjus il-kbar.

Mela għajjat lil kull min hemm madwar Dr Grech u tihom ftit lezzjonijiet ta' xi tfisser tkun personal assistant.

Ħaġa oħra li nixtieq inkun naf hi, min qed jiġbed l-ispaga u min qed jiddeċiedi x'jintwera fil-medja tal-partit.

B'dak li għamiltu din il-ġimgħa la jien u lanqas eluf oħra ma nistgħu naħfrulkom.

Hawn qed nirreferi għal mod kif Adrian Delia ġie ċċensurat b'mod pulit u bil-kemm tħalla jitkellem fuq l-istazzjoni tal-Partit Nazzjonalista fuq il-kawża li qed jagħmel kontra l-Gvern.

Il-kap tagħkom qed jipprova jgħaqqad u intom, għax nafu li lanqas lil Dr Grech ma tridu. għax tgħidu li ma huwiex għall-altezza tagħkom, qed tkomplu tnaqqru ħafna iżjed voti lil-Partit Nazzjonalista.

Ir-riżultat ser jirrifletti l-arroganza tagħkom fit-tkaxkira li hemm lesta għalikom fl-elezzjoni li ġejja.

Intom nies irresponsabbli.

Intom nies diviżivi u elitisti.

Qabel tispiċċaw intom, ja lifgħat valenużi, il-Partit Nazzjonalista qatt ma hu ser jieħu r-ruħ.

Warrbu biex forsi naraw xaqq dawl.

Itilqu mid-Dar Ċentrali għax ġibtuha agħar minn toqba tal-ġrieden.

Lanqas qed tirrealizzaw kemm għandu raġun.


Il-bieraħ tellajt l-istorja li kienet tikkonċerna xandira li saret nhar it-Tnejn li għadda fuq NET Live.

F'din ix-xandira, Robert Cremona intervista lil Dr Delia dwar l-kawża li għaddejja l-qorti fuq t-tliet sptarijiet u li Dr. Delia qed jipprova jerġa' jagħtihom lura f'idejn il-Maltin u l-Għawdxin.

Kif għidt fl-artiklu tal-bieraħ, din l-istorja kienet tixraqilha ħafna aktar ħin fuq it-television tal-Partit Nazzjonalista

Illum nista' nżid li xi ħadd fil-Partit Nazzjonalista ddeċieda li r-repitizzjoni tal-intervista ma ssirx l-għada filgħodu.

Minflok irrepetew id-diskorsi ta' paġna ġdida.

Hekk hu paġna ġdida qed jagħmel il-Partit Nazzjonalista għaliex sejjer lura bħal-granċ.

Bla dubju, dawn l-avvenimentu qed juru lill-kulħadd li Dr. Adrian Delia qed jagħtihom fastidju.

Dak li nista' ngħid li b'din id-deċizzjoni, il-Partit Nazzjonalista kompla juri l-ħdura li hemm lejn Adrian Delia, liema ħdura kienet hemm mill-ewwel ġurnata li grupp ta' nies saru jafu li Dr. Delia kien qed jinteressah is-siġġu ta' kap u li baqgħet għaddejja tul it-tliet snin tat-tmexxija tiegħu.

B'din id-deċizzjoni wrew li l-għira li ħadmet lill-Partit Nazzjonalista li lanqas qed tħallihom jimmaġinaw il-ħsara li qedha ssir.

Kull azzjoni twassal għal reazzjoni jew reazzjonijiet.

Għalhekk b'din id-deċizzjoni pwerili komplew jitfgħu l-melħ fuq il-feriti li għadhom miftuħin.

Dan ser jissarraf f'riżultat wieħed biss, li dawn il-feriti ma huma ser jingħalqu qatt.


Wara li ktibt l-artiklu dwar il-fatt li Dr. Chris Said ħiereġ kandidat Nazzjonalista fuq Għawdex kitbitli persuna minn Għawdex u qaltli li hija ma għandha " xejn personali kontra Chris Said, imma wieħed irid jiftakar li Chris Said kien mibgħut minn Simon Busuttil biex isaħħaħ l-Għawdex.

Sfortunatament dan il-pjan ma rnexxiex.

Ir-riżultat kien li għall-ewwel darba, il-Partit Nazzjonalista tilef it-tielet siġġu f'Għawdex.

Issa jekk dan kien tort ta' Chris Said ma nafx.

Issa jekk il-Partit Nazzjonalista jaħseb li bi Chris Said fuq il-lista tal-kandidati għal Għawdex, il-Partit għandu x'jakkwista, min jien jien biex mmur kontra d-deċizzjoni tal-amministrazzjoni tal-Partit ".

Din il-persuna kompliet tgħidli jekk:

" jiena nixtieq ngħid dan lill-Partit Nazzjonalista.

Jekk verament, il-Partit Nazzjonalista jrid isaħħaħ Għawdex, ngħidlu biex iħeġġeġ lis-Sinjura Giovanna Debono biex terġa toħrog bħala kandidata mal-Partit Nazzjonalista.

Is-Sinjura Giovanna Debono għad għandha ħafna x'toffri.

Jien persważ li b'Giovanna Debono fuq il-karta tal-vot u fil-lista tal-Partit Nazzjonalista, ikun hemm ċans tajjeb ħafna li l-votant Għawdxi jerġa' jagħżel lill-Partit Nazzjonalista .

Lil dan is-sinjur nista' ngħidlu li hemm persuni fil-Partit Nazzjonalista li qed jiġru wara Giovanna Debono biex toħroġ fuq Għawdex u din kienet il-vera raġuni għala Chris Said tella' dak il-post, malajr malajr, fejn ħabbar li ser jerġa' jkun kandidat Nazzjonalista fuq Għawdex fl-elezzjoni li ġejja.


Kontributur Mela hekk kif il-programm tal-vaċċinazzjoni kontra il COVID-19 hawn Malta miexi b'mod avvanzat, lejn l-aħħar tal-ġimgħa l-oħra, il-Gvern ħabbar skema biex dawk il-persuni li huma minn 50 sena 'il fuq jistgħu jirreġistraw ruħhom biex jieħdu it-titqiba kontra l-Covid19.

Din l-iskema tħabbret fi żmien meta fl-aħbarijiet ħarġet informazzjoni li vaċċin partikulari, dak bl-isem ta' AstraZeneca, qed jiġi assoċjat li jista' għandu "side effect" rari li joħloq trombosi – "blood clots".

Din l-aħbar tintrabat ukoll ma' aħbar oħra fejn il-ġimgħa l-oħra ukoll, EMA tat update lill-awtoritajiet tas-Saħħa Ewropej fuq l-istess vaċċin.

Din id-darba, EMA ammettiet u aċċettat li dan l-imsemmi vaċċin jista' rarament joħloq "Blood clots".

Nistaqsi jekk din qegħdhiex titniżżel bħala possibilita' ta' side effect marbuta ma' dan il-prodott.

Apparti li għalija din l-istqarrija hi tal-mistħija, jekk mhux skandlu, għax jekk EMA verament għandha għall-qalbha ċ-ċittadini Ewropej, messa issospendiet dan il-vaċċin milli jiġi amministrat aktar u talbet lill-AstraZeneca terġa' tistudja il-vaċċin tagħha ħa tirrevoka dak li jista' jidher bħala diffett – rari kemm hu rari.

U mhux bla mistħija ħarġet bl-iskuża vili li l-benefiċċji tal-vaċċin huwa ħafna aktar ikbar milli tista' tagħmel ħsara!

Dan seta' jsir, għax jeżistu alternattivi oħrajn għaliha.

Fis-suq ġa hemm żewġ vaċċini oħra li jaħdmu kontra l-imxijja tal-COVID-19, dak ta' Pfizer u l-ieħor ta' Moderna.

Fuq dawn iż-żewġ vaċċini ma ħarġux s'issa aħbarijiet inkwetanti, u wieħed irid isemmi li l-vaċċin tal-Pfizer ħareġ fis-suq qabel dak tal-AstraZeneca!

Nerġa' immur lura fuq is-suġġett tal-iskema tar-reġistrazzjoni li ġiet imnedijja.

Mela wieħed jista' jirregistra on-line billi iżur is-sit elettroniku bl-isem vaccin.gov.mt.

Pero, meta wieħed jidħol biex jirreġistra, ma jsibx l-għażla ta' liema ditta ta' vaċċin jixtieq jieħu!

Għal li jista' jkun, ma aħniex ġejjin f'stat semi-dittatorjat hux?

Għax, waqt li ittehid tal-vaċċin mhux obbligatorju, jidher li wieħed ma għandux għażla ta' liema ditta ta' vaċċin jieħu!

Jien din qed noħodha bħala li l-Gvern ta' Malta lest li jieħu dan ir-riskju ikkalkulat fuq iċ-ċittadini tiegħu, basta ma jaqgħax lura fi-programm tal- vaċċinizzazjoni kontra il-COVID-19.

Dan biex ikun jista' jibqa' jiftaħar li Malta hija l-aqwa fid-dinja?

Nixtieq nistaqsi, anki permezz tas-site tiegħek jekk l-vaċċin ta AstraZeneca huwiex ħafna irħas min dik tal-Pfizer?

Napprezza jekk l-awtoritajiet jaqraw din l-ittra tiegħi u jagħtuni kjarifikazzjoni.

Grazzi


Ftit tal-jiem ilu, Dr. Adrian delia kien mistieden fuq NET Live biex jitkellem dwar il-kawża li huwa fetaħ.

Robert Cremona, il-producer u l-preżentatur ta' dan il-programm stieden lil Adrian Delia fl-istess ġurnata li fiha nstemgħet l-aħħar seduta tal-kawża dwar l-isptarijiet.

Kulħadd għandu jaqbel li din hija kawża mportanti minħabba l-mod mill-aktar oxxen kif dawn l-isptarijiet ġew mgħoddija f'idejn il-barranin.

Dak in-nhar Dr Delia tella' fuq il-pedana tal-qorti politiċi li kellhom jgħidu affarijiet u jistqarru l-verita' li jafu.

Qed joħroġ b'mod ċar ħafna l-istalletti li taw lil xulxin dawn il-politiċi f'pożizzjoni għolja fil-Gvern Laburista.

Ħalli nitfgħu kollox fil-perspettiva.

Din hija kawża li tinteressa mhux biss lin-Nazzjonalisti imma hija kawża ta' importanza nazzjonali u tolqot nies direttament ta' kull kulur politiku.

Din hija kawża li qed tiġi segwita mill-Maltin u l-Għawdxin kollha ta' rieda tajba u li verament iridu sptarijiet tal-għola livell.

X'ġara f'dan il-program?

Dr Delia ġie offrut ħin limitat.

Huwa pprova, fil-ħin limitat li kellu, jispjega dak li sirna nafu fl-aħħar seduta tal-qorti.

Anke Dr Delia stess stqarr li hemm ħafna iżjed informazzjoni li jrid jispjega imma l-preżentatur beda jgħidlu li l-ħin huwa limitat.

Hawnhekk nixtieq nistaqsi lil Robert Cremona.

Min hu l-persuna fil-Partit li tak l-ordni biex toffri ħin limitat lil Dr Delia biex ifiehem x'qed jiġri f'kawża li tinteressa lill-poplu kollu?

Imma kif jista' jkun li ma tagħtux każ li propju dakinhar stess il-Viċi Prim Ministru Chris Fearne żvela li l-affarijiet kienu qed isiru fl-OPM minn wara daharu?

Fuq kollox, iċ-ċirasa fuq il-kejk ġiet wara.

Wara li Dr. Delia deher fuq dan il-programm, Dr Said biex jirrepeti narrattiva li ilu jħambaq fuqha xhur sħaħ.

Għalkemm Robert Cremona pprova jistaqsi mistoqsijiet biex forsi nkunu nafu xi ħaġa ġdida, Dr Said ma qal xejn ġdid.

Jidher ċar li hemm min qed jibża' minn Dr Delia u ma jridx iħallih jispjega bid-dettal kollu informazzjoni taħraq dwar kawża nazzjonali.

Is-sentiment huwa li l-Partit Nazzjonalista qed jagħti ordnijiet biex ikun oskurat l-ex-Kap tal-Partit Nazzjonalista.

Din mhix kwistjoni ta' bilanċ.

Jekk dan sar biex jinħoloq bilanċ intern, allura għandu għax jinkwieta l-Partit Nazzjonalista.

Fuq l-istess stazzjon tal-Partit Politiku ma hemmx lok li tistieden deputat tal-fazzjoni opposta biex taparsi toħloq bilanċ.

Dan kien biss disservizz lejn il-partitarji Nazzjonalisti.

Kienet wisq ovvja li xi ħadd ma riedx li jurta lill-fazzjoni ta' kontra Delia u b'hekk, meta saru jafu li ser jidher Adrian Delia, riedu malajr malajr jibbilanċjaw, mingħalihom, u ġabu lil Chris Said biex ma qal xejn ta' interess partikolari.

Qal li f'Għawdex hemm entużjażmu kbir kull meta jzur il-gżira Għawdxija il-Kap Bernard Grech.

Aħjar dan il-kliem ma qalu xejn għax aktar deher ċar li qed jgħidu biex ikun ta' bilanċ għal dak li beda jgħid Adrian Delia f'dan il-programm.

Il-verita' hija li hu qed jikkontrolla l-laqgħat kollha li jsiru f'Għawdex u kull laqgħa f'Malta bħal eżekuttiv u grupp parlamentari.

Deher ċar li din kienet mossa biex Adrian Delia ma jieħux kredtu tax-xogħol siewi li qed jagħmel fil-kawża kontra l-Vitals.


Huwa disgustanti u inaċċettabbli li deputat fil-parlament juża ħin din l-istituzzjoni biex iressaq argumentazzjoni, jesponi ħsibijietu u jinżel fuq livell personali ta' nies li m'għandhom xejn x'jaqsmu mal-parlament.

Jien ma nistax nifhem kif Partit iħalli membru parlamentari tiegħu juża ħin tal-partit fil-parlament biex jitkellem fuq xi persuna individwali.

Jekk isir hekk ikun qed jitwassal messaġġ li l-parlament sar estensjoni tal-kwartieri ta' xi partit jew ieħor.

Waqt aġġornament it-Tlieta 2 ta' Marzu 2021 qam deputat Nazzjonalista, Jason Azzopardi, u esprima l-opinjoni tiegħu fuq suġġett totalment personali fuq persuna individwali li kellha każ li jmur lura għal 2013.

B'liema dritt dan id-deputat iqum jitkellem fuq każ li jista' jitqies bħala wieħed ta' natura amministrattiva u jagħmel dan billi juża ħin preżżjuż tal-partit tiegħu?

Veru li l-aġġornament jittieħed minn deputat u għandu l-fakulta li jitkellem fuq dak li jrid.

Imma tmur kontra kull loġika li fil-parlament naslu biex nesponu ideat fuq każ indiviwali u partikulari li ma għandu x'jaqsam xejn max-xogħol parlamentari u mal-fakulta' li għandu membru parlamentari biex jiddiskuti xi ħaġa purament politika.

X'għandu x'jaqsam mal-parlament każ ta' persuna privata li seta' għadda minn xi sfortuna?

Dan huwa ħin li kull Partit u kull membru għandu juża biex iressaq argumenti, jikkritika, jesponi xi ħaġa li ma tkunx sejra sewwa jew ukoll biex iressaq ħsibijiet fejn jista' jsir titjieb għal ġid tal-kostitwenti tiegħu jew tal-poplu ġenerali.

Imma jien ma nħossx li partit, hu liema hu, għandu jħalli membru parlamentari tiegħu jagħmel diskors fuq persuna partikulari li jista' jkun ukoll klijent tiegħu.

Dan mhux biss huwa ħela ta' ħin tal-parlament imma huwa nuqqas kbir lejn il-Partit li jippreżenta u serq sfaċċat ta' ħin minn deputati oħra u mill-partit tiegħu stess.

Kollox għandu postu u ħinu.

Id-dixxipplina hija sabiħa kullimkien.

Ir-regolamentazzjoni hija neċessarja.

Id-diskussjoni hija mportanti.

In-nuqqas ta' qbil għandu jkun evidenti.

L-argumentazzjoni għandha tkun professjonali.

Imma l-ħela ta' ħin ma hu tajjeb għal ħadd, aħseb u ara kemm nistgħu nippermettu ħela ta' ħin fl-għola istituzzjoni ta' pajjiżna, meta diġa nafu li l-ħin għad-diskussjoni parlamentari hija diġa limitata.

Il-parlament għandu jkun il-post li jitlob l-għola livell ta' kredibilita'.

Żelqiet bħal dawn għandhom ikunu evitati.

Jekk le, il-parlament nistgħu nibdlulu postu ma' xi teatru fejn nirreċtaw jew nimterpretaw drammi traġiċi.


Il-Parlament huwa l-għola istituzzjoni li għandna fil-pajjiż.

Huwa hemm fejn jiġu diskussi l-liġijiet.

Dawn id-diskussjonijiet għandhom dejjem iżommu livell ta' l-għola kwalita' u qatt ma għandhom jitħallew jaqgħu f'livelli miżeri u meskini.

Din il-ġimgħa esperjenżajna okkażżjonijiet fejn deher li l-parlament ħalla esponenti jirredikulaw din l-istituzzjoni tant prestiġjuża.

Jiddispjaċini ninnota li din id-darba, kien il-Prim Ministru li żelaq fin-nixef.

Dan meta il-Prim Ministru qal li fi ftit siegħat oħra ser toħroġ aħbar fuq membru ieħor fil-parlament min-naħa opposta.

Meta smajt hekk ħassejtni nistħi.

Stħajt mhux għaliex kien ser jikxef membru tal-oppożizzjoni jew kien ser jgħid xi ħaġa fuq Jason Azzopardi.

Lil Azzopardi nikritikah ħafna.

Biss xorta, il-Prim Ministru ma jistax jaqa' fuq dan il-livell fil-Parlament.

Prim Ministru ma jista' jinżel għal-livell ta' ġurnalist (bir-rispett kollu lejn il-ġurnalisti) u qisu jħabbar scoop.

Meta jagħmel hekk ifisser li l-Prim Ministru jkun tilef l-argumenti kollha li kien qed iressaq.

Il-Prim Ministru jrid jiftakar li qiegħed fl-għola istituzzjoni ta' dan il-pajjiż.

Meta Prim Ministru jaqa' f'dak il-livell ta' vendikazzjoni kontra membru tal-parlament ieħor biex forsi jieħu xi vantaġġ politiku, għalija ikun waqa' f'livell disgustanti u ma jkunx dehen li jissejjaħ Prim Ministru.

Il-Prim Ministru għandu jħalli l-iscoops joħorġu minn min għandu joħroġhom u l-Prim Ministru għandu jżomm id-dekor tiegħu.

Il-Prim Ministru jrid jiftakar li jkun fejn jkun qed jirrapreżenta lill-pajjiż u ma jista' qatt u mkien jwaqqa' l-pożizzjoni tiegħu għar-redikolu.

Il-Prim Ministru għandu responsabilita' kbira f'kull ħaġa li jagħmel.

Il-Prim Ministru jrid jiftakar li isem pajjiżna mhux qiegħed fl-għola grad, fejn kollha kemm aħna nixtiequh.

Mela ma għandux ikompli jkasbru b'għemilu, imma jkun responsabbli u jġorr il-piż tal-pożizzjoni tiegħu b'dinjita'.


Il-bieraħ, is-segretarju tal-Partit Nazzjonalista, Roselyn Borg Knight kitbet artiklu fuq il-Malta Today dwar is-survey li ħareġ il-Ħadd li għadda fuq il-partiti politiċi.

Minbarra li Borg Knight hija s-segratarju internazzjonali tal-Partit Nazzjonalista, hija wkoll kandidata għall-elezzjoni ġenerali li jmiss.

Fil-kitba tagħha, Borg Knight ma mpurtahiex mill-akkwist ta' xi vot.

Anżi wżat dan l-artiklu biex tagħti tbeżbiża lill-Partit tagħha stess.

Fi kliem ieħor libset il-korazza u marret għall-attakk.

Persważ li l-amminstrazzjoni tal-Partit Nazzjonalista ser tieħu nota u ma għandix dubbju li ser jippruvaw jikkontatjawha u fuq kollox jibgħatu għaliha.

Jekk isir hekk, jekk mhux diġa sar, jikkonfermawli dak li ilni naħseb u nikteb dwar il-Partit Nazzjonalista li qed jgħix fl-La la land.

Il-Partit Nazzjonalista qed ikun pjuttost ewforiku wara l-ħruġ tas-surveys għaliex qed jaħseb li qed jagħmel xi passi żgħar li 'l quddiem.

Dawn il-passi qed jaħsibhom passi ta' ġgant meta fil-verita' mhux mixi 'l quddiem iżda qed iżappap u ma hu qed jiggwadanja xejn.

Aqraw x'kitbet din il-kandidata mimlija kuraġġ lejn il-Partit Nazzjonalista:

Nifraħ lil Roselyn Borg Knight għad-dikjarazzjoni tagħha.

Nifirħilha għall-kuraġġ li uriet bil-kitba tagħha.

Ngħidilha li l-kitba hija espressjoni ta' realta', li sejħet dak li hu abjad abjad u dak li hu iswed iswed.

Nawguralha fil-mixja tagħha lejn l-elezzjoni u nħeġġiġha tkompli tgħaddi messaġġi li jirreflettu r-realta' u mhux ix-xewqat.

Forsi mhux bilfors naqbel magħha ta' x'għandha tkun din ir-realta' ġdida u kif għandhom ikunu attirati ż-żgħażagħ lejn il-Partit Nazzjonalista.

Imma xorta naħseb li diskors bħal dan iwassal biex il-Partit Nazzjonalsita jakkwista u mhux jitlef voti.

In-nies iddejqu jisimgħu kliem fil-vojt mill-għola persuni fit-tmexxija.

Il-kitba ta' Borg Knight tant hija veritiera u persważiva li żgur tattira s-sosten tan-nies.

Kliem bħal dan hu xaqq ta' dawl għall-Partit Nazzjonalista.

Forsi jiftaħ għajnejh u jirrealizza li mhux kull ma ileqq huwa deheb.

Forsi jirrealizza li hemm bżonn kbir li l-Partit Nazzjonalista iniżżel saqajh mal-art.

Forsi jifhem li hemm bżonn li l-Partit Nazzjonalista jattira lura lil dawk diżappuntati b'dak li ġara f'dan l-aħħar xhur (li huma ħafna).

Forsi jibda iressaq lejh dawk li tbiegħdu mill-Partit Nazzjonalista qabel l-2013 u anke wara (li huma iżjed).

Kulħadd għandu dritt jikkritika lil min jikteb.

Persważ li Dr Borg Knight ser taqla' ħafna minn din il-kritika negattiva.

Ngħidilha li dawk li ser jikkritikawha mhux qed jaraw dak li hu tant ċar.

Huma nies li forsi fdaw it-tmexxija f'min ħasbu li ser jagħmel il-mirakli.

Ħasbu li għax jinbidel il-Kap ser tissolva l-problema.

Dawn l-istess nies jaħsbu li s-survey mhux importanti u huwa biss snapshot allura ma jagħtuhx l-importanza li jixraqlu.

Huma l-istess nies li jaħsbu li kull ma jagħmel il-Partit Nazzjonalista huwa spirat biss mis-sewwa.

Huma nies li jdaħħlu rashom fir-ramel u ma jerfawhiex qabel il-ġurnata tal-elezzjoni u ovvjament ma jkunu fehemu xejn.

Naqbel ma' Borg Knight li l-politika tal-Partit trid tiġġedded ħa toffri proposti u alternattivi sodi, innovattivi u dehenji.

Naqbel ukoll ma' viżjoni relevanti u b'uċuh ġodda.

Uċuh ġodda ma jfissirx xi ħadd li kien back bencher sal-2013 ma għandux jibqa' jagħti sehemu speċjalment jekk kien imwarrab f'dak il-perjodu.

Meta ngħid li għandhom jitwarrbu l-antiki jew id-dinożawri nkun qed nfisser dawk kollha li kellhom x'jaqsmu ma' l-igvernar arroganti mill-Partit Nazzjonalista sal-2013 u allura baqgħu hemm anke fl-2017 u b'hekk għadhom hemm sal-lum.

L-elettorat qed jagħmililhom ċara – intom li kontu parti mid-deċizzjonijiet fil-kabinett u oħrajn qrib tiegħu sal-2013, u rajtu n-nies dubbien, warrbu.

Għamlu l-wiesa'.

Grazzi ta' xogħolkom imma issa ħudu mhux pass wieħed lura imma mija.

Dawn jafu minn huma.

Dawn jafu x'qed jgħid is-survey.

Dawn jafu li żmienhom għadda.

Dawn jafu li twarrbu ħafna votanti Nazzjonalisti minħabba fihom.

Mela inutli dawn l-istess nies jibqgħu jwaħħlu f'ħaddieħor.

Persważ li l-unika possibilita' li fadallu l-Partit Nazzjonalista hija b'nies, li bħal Borg Knight, 'call a spade a spade'.